amanoisuno/poetBack huggingface dataset:
阮籍嘯臺 賈島 
如聞長嘯春風裏，荆棘叢邊訪舊蹤。地接蘇門山近遠，荒臺突兀抵高峰。
滕校書使院小池 賈島 
小池誰見鑿時初，走水南來十里餘。樓上日斜吹暮角，院中人出鎖遊魚。
送陝府王建司馬 賈島 
司馬雖然聽曉鐘，尚猶高枕恣疎慵。請詩僧過三門水，賣藥人歸五老峰。移舫綠陰深處息，登樓涼夜此時逢。杜陵惆悵臨相餞，未寢月前多屐蹤。
上谷旅夜 賈島 
世難那堪恨旅遊，龍鍾更是對窮秋。故園千里數行淚，鄰杵一聲終夜愁。月到寒窗空皓皛，風翻落葉更颼飀。此心不向常人說，倚識平津萬戶侯。
寄無得頭陀 賈島 
夏臘今應三十餘，不離樹下塚間居。貌堪良匠抽毫寫，行稱高僧續傳書。落澗水聲來遠遠，當空月色自如如。白衣只在青門裏，心每相親跡且疎。
崔卿池上雙白鷺 賈島 
鷺雛相逐出深籠，頂各有絲莖數同。灑石多霜移足冷，隔城遠樹挂巢空。其如盡在灘聲外，何似雙飛浦色中。見此池潭卿自鑿，清泠太液底潛通。
送胡道士 賈島 
短褐身披滿漬苔，靈溪深處觀門開。却從城裏移琴去，許到山中寄藥來。臨水古壇秋醮罷，宿杉幽鳥夜飛迴。丹梯願逐真人上，日夕歸心白髮催。
寄韓潮州愈 賈島  憧憬 友情
此心曾與木蘭舟，直到天南潮水頭。隔嶺篇章來華岳，出關書信過瀧流。峰懸驛路殘雲斷，海浸城根老樹秋。一夕瘴煙風卷盡，月明初上浪西樓。
詶張籍王建 賈島 
疎林荒宅古坡前，久住還因太守憐。漸老更思深處隱，多閑數得上方眠。鼠拋貧屋收田日，鴈度寒江擬雪天。身是龍鍾應是分，水曹芸閣枉來篇。
逢博陵故人彭兵曹 賈島 
曲陽分散會京華，見說三年住海涯。別後解餐蓬虆子，向前未識牡丹花。偶逢日者敎求祿，終傍泉聲擬置家。蹋雪攜琴相就宿，夜深開戶斗牛斜。
贈牛山人 賈島 
二十年中餌茯苓，致書半是老君經。東都舊住商人宅，南國新修道士亭。鑿石養蜂休買蜜，坐山秤藥不爭星。古來隱者多能卜，欲就先生問丙丁。
送于中丞使回紇冊立 賈島 
君立天驕發使車，冊文字字著金書。漸通青塚鄉山盡，欲達皇情譯語初。調角寒城邊色動，下霜秋磧鴈行疎。旌旗來往幾多日，應向途中見歲除。
送劉侍御重使江西 賈島 
時當苦熱遠行人，石壁飛泉濺馬身。又到鍾陵知務大，還浮湓浦屬秋新。早程猨呌雲深極，宿館禽驚葉動頻。前者已聞廉使薦，兼言有畫靜邊塵。
贈圓上人 賈島 
誦經千紙得爲僧，麈尾持行不拂蠅。古塔月高聞呪水，新壇日午見燒燈。一雙童子澆紅藥，百八真珠貫綵繩。且說近來心裏事，仇讎相對似親朋。
處州李使君改任遂州因寄贈 賈島 
庭樹幾株陰入戶，主人何在客聞蟬。鑰開原上高樓鎖，瓶汲池東古井泉。趂靜野禽曾後到，休吟鄰叟始安眠。仙都山水誰能憶，西去風濤書滿船。
酬慈恩寺文郁上人 賈島 
袈裟影入禁池清，猶憶鄉山近赤城。籬落罅間寒蟹過，莓苔石上晚蛩行。期登野閣閑應甚，阻宿山房疾未平。聞說又尋南岳去，無端詩思忽然生。
訪鑒玄師姪 賈島 
維摩青石講初休，緣訪親宗到普州。我有軍持憑弟子，岳陽溪裏汲寒流。
送別 賈島 
門外便伸千里別，無車不得到河梁。高樓直上百餘尺，今日爲君南望長。
夏夜上谷宿開元寺 賈島 
詩成一夜月中題，便臥松風到曙雞。帶月時聞山鳥語，郡城知近武陵溪。
送于總持歸京 賈島 
出家初隷何方寺，上國西明御水東。却見舊房堦下樹，別來二十一春風。
崔卿池上鶴 賈島  洞庭湖
月中時呌葉紛紛，不異洞庭霜夜聞。翎羽如今從放長，猶能飛起向孤雲。
酬朱侍御望月見寄 賈島 
他寢此時吾不寢，近秋三五日逢晴。相思唯有霜臺月，望盡孤光見却生。
方鏡 賈島 
背如刀截機頭錦，面似升量澗底泉。銅雀臺南秋日後，照來照去已三年。
詶姚合 賈島 
黍穗豆苗侵古道，晴原午後早秋時。故人相憶僧來說，楊柳無風蟬滿枝。
送靈應上人 賈島 
遍參尊宿遊方久，名岳奇峰問此公。五月半間看瀑布，青城山裏白雲中。
贈丘先生 賈島 
常言喫藥全勝飯，華岳松邊採茯神。不遣髭鬚一莖白，擬爲白日上昇人。
渡桑乾 賈島  思乡
客舍幷州已十霜，歸心日夜憶咸陽。無端更渡桑乾水，却望幷州是故鄉。
夜期嘯客呂逸人不至 賈島 
逸人期宿石牀中，遣我開扉對晚空。不知何處嘯秋月，閑著松門一夜風。
夜集烏行中所居 賈島 
環爐促席復持杯，松院雙扉向月開。座上同聲半先達，名山獨入此心來。
早秋寄題天竺靈隱寺 賈島 
峰前峰後寺新秋，絕頂高窗見沃洲。人在定中聞蟋蟀，鶴從棲處挂獼猴。山鐘夜渡空江水，汀月寒生古石樓。心憶懸帆身未遂，謝公此地昔年遊。
黎陽寄姚合 賈島  黄河
魏都城裏曾遊熟，才子齋中止泊多。去日綠楊垂紫陌，歸時白草夾黃河。新詩不覺千迴詠，古鏡曾經幾度磨。惆悵心思滑臺北，滿杯濃酒與愁和。
送崔約秀才 賈島 
歸寧髣髴三千里，月向船窗見幾宵。野鼠獨偷高樹果，前山漸見短禾苗。更深柵鎖淮波疾，葦動風生雨氣遙。重入石頭城下寺，南朝杉老未乾燋。
詠懷 賈島 
縱把書看未省勤，一生生計秖長貧。可能在世無成事，不覺離家作老人。中嶽深林秋獨往，南原多草夜無鄰。經年抱疾誰來問，野鳥相過啄木頻。
夏日寄高洗馬 賈島 
三十年來長在客，兩三行淚忽然垂。白衣蒼鬢經過嬾，赤日朱門偃息遲。花發應耽新熟酒，草顛還寫早朝詩。不緣馬死西州去，畫角堪聽是曉吹。
送周判官元範赴越 賈島 
原下相逢便別離，蟬鳴關路使迴時。過淮漸有懸帆興，到越應將墜葉期。城上秋山生菊早，驛西寒渡落潮遲。已曾幾遍隨旌斾，去謁荒郊大禹祠。
送羅少府歸牛渚 賈島 
作尉長安始三日，忽思牛渚夢天台。楚山遠色獨歸去，灞水空流相送回。霜覆鶴身松子落，月分螢影石房開。白雲多處應頻到，寒澗泠泠漱古苔。
題童真上人 賈島 
江上修持積歲年，灘聲未擬住潺湲。誓從五十身披衲，便向三千界坐禪。月峽青城那有滯，天台廬岳豈無緣。昨宵忽夢遊滄海，萬里波濤在目前。
贈溫觀主 賈島 
一別羅浮竟未還，觀深廊古院多關。君來幾日行虛洞，仙去空壇在遠山。胎息存思當黑處，井華懸綆取朝間。弊廬道室雖鄰近，自樂冬陽炙背閑。
賀龐少尹除太常少卿 賈島 
太白山前終日見，十旬假滿擬秋尋。中峰絕頂非無路，北闕除書阻入林。朝謁此時閑野屐，宿齋何處止鳴砧？省中石鐙陪隨步，唯賞煙霞不厭深。
上邠寧邢司徒 賈島 
箭頭破帖渾無敵，杖底敲毬遠有聲。馬走千蹄朝萬乘，地分三郡擁雙旌。春風欲盡山花發，曉角初吹客夢驚。不是邢公來鎮此，長安西北未能行。
欲遊嵩岳留別李少尹益 賈島 
孤策遲迴洛水湄，孤禽嘹唳幸人知。嵩岳望中常待我，河梁欲上未題詩。新秋愛月愁多雨，古觀逢仙看盡棋。微眇此來將敢問，鳳凰何日定歸池。
病鶻吟 賈島 
俊鳥還投高處栖，騰身戛戛下雲梯。有時透霧凌空去，無事隨風入草迷。迅疾月邊捎玉兔，遲迴日裏拂金雞。不緣毛羽遭零落，焉肯雄心向爾低。
贈僧 賈島 
從來多是遊山水，省泊禪舟月下濤。初過石橋年尚少，久辭天柱臘應高。青松帶雪懸銅錫，白髮如霜落鐵刀。常恐畫工援筆寫，身長七尺有眉毫。
贈翰林 賈島 
清重無過知內制，從前禮絕外庭人。看花在處多隨駕，召宴無時不及身。馬自賜來騎覺穩，詩緣見徹語長新。應憐獨向名場苦，曾十餘年浪過春。
頌德上賈常侍 賈島 
邊臣說使朝天子，發語轟然激夏雷。高節羽書期獨傳，分符絳郡滯長材。啁啾鳥恐鷹鸇起，流散人歸父母來。自顧此身無所立，恭談祖德朵頤開。
田將軍書院 賈島 
滿庭花木半新栽，石自平湖遠岸來。筍迸鄰家還長竹，地經山雨幾層苔。井當深夜泉微上，閣入高秋戶盡開。行背曲江誰到此，琴書鎖著未朝迴。
投龐少尹 賈島 
閉戶息機搔白首，中庭一樹有清陰。年年不改風塵趣，日日轉多泉石心。病起望山臺上立，覺來聽雨燭前吟。龐公相識元和歲，眷分依依直至今。
夏夜登南樓 賈島 
水岸寒樓帶月躋，夏林初見岳陽溪。一㸃新螢報秋信，不知何處是菩提。
題青龍寺 賈島  终南山
碣石山人一軸詩，終南山北數人知。擬看青龍寺裏月，待無一點夜雲時。
題虢州三堂贈吳郎中 賈島 
無窮草樹昔誰栽，新起臨湖白石臺。半岸泥沙孤鶴立，三堂風雨四門開。荷翻團露驚秋近，柳轉斜陽過水來。昨夜北樓堪朗詠，虢城初鎖月裴回。
三月晦日贈劉評事 賈島  春天 惜春
三月正當三十日，風光別我苦吟身。共君今夜不須睡，未到曉鐘猶是春。
題魚尊師院 賈島 
老子堂前花萬樹，先生曾見幾迴春。夜煎白石平明喫，不擬敎人哭此身。
宿村家亭子 賈島 
牀頭枕是溪中石，井底泉通竹下池。宿客未眠過夜半，獨聞山雨到來時。
楊祕書新居 賈島 
城角新居鄰靜寺，時從新閣上經樓。南山泉入宮中去，先向詩人門外流。
聽樂山人彈易水 賈島 
朱絲弦底燕泉急，燕將雲孫白日彈。嬴氏歸山陵已掘，聲聲猶帶髮衝冠。
經蘇秦墓 賈島 
沙埋古篆折碑文，六國興亡事繫君。今日淒涼無處說，亂山秋盡有寒雲。
鹽池院觀鹿 賈島 
條峰五老勢相連，此鹿來從若箇邊。別有野麋人不見，一生長飲白雲泉。
代舊將 賈島 
舊事說如夢，誰當信老夫。戰場幾處在，部曲一人無。落日收病馬，晴天曬陣圖。猶希聖朝用，自鑷白髭鬚。
老將 賈島 
膽壯亂鬚白，金瘡蠹百骸。旌旗猶入夢，歌舞不開懷。燕雀來鷹架，塵埃滿箭靫。自誇勳業重，開府是官階。
題鄭常侍廳前竹 賈島 
綠竹臨詩酒，嬋娟思不窮。亂枝低積雪，繁葉亞寒風。蕭颯疑泉過，縈迴有逕通。侵庭根出土，隔壁筍成叢。疎影紗窗外，清音寶瑟中。卷簾終日看，欹枕幾秋同。萬頃歌王子，千竿伴阮公。露光憐片片，雨潤愛濛濛。嶰谷蠻湖北，湘川灀水東。何如軒檻側，蒼翠褭長空。
送人南歸 賈島 
分手向天涯，迢迢泛海波。雖然南地遠，見說北人多。山暖花常發，秋深鴈不過。炎方饒勝事，此去莫蹉跎。
送人南遊 賈島 
此別天涯遠，孤舟泛海中。夜行常認火，帆去每因風。蠻國人多富，炎方語不同。鴈飛難度嶺，書信若爲通。
送道者 賈島 
獨向山中見，今朝又別離。一心無挂住，萬里獨何之。到處絕煙火，逢人話古時。此行無弟子，白犬自相隨。
清明日園林寄友人 賈島  清明节 寄语 聚会
今日清明節，園林勝事偏。晴風吹柳絮，新火起廚煙。杜草開三逕，文章憶二賢。幾時能命駕，對酒落花前。
上杜駙馬 賈島 
玉山突兀壓乾坤，出得朱門入戟門。妻是九重天子女，身爲一品令公孫。鴛鴦殿裏參皇后，龍鳳堂前賀至尊。今日澧陽非久駐，佇爲霖雨拜新恩。
蓮峰歌 賈島 
錦礫潺湲玉溪水，曉來微雨藤花紫。冉冉山雞紅尾長，一聲樵斧驚飛起。松刺梳空石差齒，煙香風軟人參蕊。陽崖一夢伴雲根，仙菌靈芝夢魂裏。
題興化園亭 賈島 
破却千家作一池，不栽桃李種薔薇。薔薇花落秋風起，荆棘滿庭君始知。
送友人之南陵 賈島 
莫歎徒勞向宦途，不羣氣岸有誰如。南陵暫掌仇香印，北闕終行賈誼書。好趂江山尋勝境，莫辭韋杜別幽居。少年躍馬同心使，免得詩中道跨驢。
尋隱者不遇 賈島  五言绝句 写人 寻访 唐诗三百首
松下問童子，言師採藥去。只在此山中，雲深不知處。
冬夜送人 賈島  抒情 友人 送别 伤怀
平明走馬上村橋，花落梅溪雪未消。日短天寒愁送客，楚山無限路迢迢。
句 賈島  长江
晴風吹柳絮，新火起廚煙。長江風送客，孤館雨留人。古岸崩將盡，平沙長未休。不如牛與羊，猶得日暮歸。
雞鳴埭曲 溫庭筠 
南朝天子射雉時，銀河耿耿星參差。銅壺漏斷夢初覺，寶馬塵高人未知。魚躍蓮東蕩宮沼，濛濛御柳懸棲鳥。紅妝萬戶鏡中春，碧樹一聲天下曉。盤踞勢窮三百年，朱方殺氣成愁煙。彗星拂地浪連海，戰鼓渡江塵漲天。繡龍畫雉填宮井，野火風驅燒九鼎。殿巢江燕砌生蒿，十二金人霜炯炯。芊綿平綠臺城基，暖色春容荒古陂。寧知玉樹後庭曲，留待野棠如雪枝。
織錦詞 溫庭筠 
丁東細漏侵瓊瑟，影轉高梧月初出。簇簌金梭萬縷紅，鴛鴦豔錦初成匹。錦中百結皆同心，蘂亂雲盤相間深。此意欲傳傳不得，玫瑰作柱朱弦琴。爲君裁破合歡被，星斗迢迢共千里。象尺熏爐未覺秋，碧池已有新蓮子。
夜宴謠 溫庭筠 
長釵墜髮雙蜻蜓，碧盡山斜開畫屏。虬鬚公子五侯客，一飲千鍾如建瓴。鸞咽奼唱圓無節，眉歛湘煙袖迴雪。清夜恩情四座同，莫令溝水東西別。亭亭蠟淚香珠殘，暗露曉風羅幕寒。飄颻戟帶儼相次，二十四枝龍畫竿。裂管縈弦共繁曲，芳樽細浪傾春醁。高樓客散杏花多，脉脉新蟾如瞪目。
蓮浦謠 溫庭筠  怀人 感时 写人 写人诗
鳴橈軋軋溪溶溶，廢綠平煙吳苑東。水清蓮媚兩相向，鏡裏見愁愁更紅。白馬金鞭大堤上，西江日夕多風浪。荷心有露似驪珠，不是真圓亦搖蕩。
郭處士擊甌歌 溫庭筠 
佶栗金虬石潭古，勺陂瀲灩幽脩語。湘君寶馬上神雲，碎佩叢鈴滿煙雨。吾聞三十六宮花離離，軟風吹春星斗稀。玉晨冷磬破昏夢，天露未乾香著衣。蘭釵委墜垂雲髮，小響丁當逐迴雪。晴碧煙滋重疊山，羅屏半掩桃花月。太平天子駐雲車，龍鑪勃鬱雙蟠拏。宮中近臣抱扇立，侍女低鬟落翠花。亂珠觸續正跳蕩，傾頭不覺金烏斜。我亦爲君長歎息，緘情遠寄愁無色。莫霑香夢綠楊絲，千里春風正無力。
遐水謠 溫庭筠 
天兵九月渡遐水，馬踏沙鳴驚雁起。殺氣空高萬里情，塞寒如箭傷眸子。狼煙堡上霜漫漫，枯葉號風天地乾。犀帶鼠裘無暖色，清光炯冷黃金鞍。虜塵如霧昏亭障，隴首年年漢飛將。麟閣無名期未歸，樓中思婦徒相望。
曉仙謠 溫庭筠 
玉妃喚月歸海宮，月色澹白涵春空。銀河欲轉星靨靨，碧浪疊山埋早紅。宮花有露如新淚，小苑叢叢入寒翠。綺閣空傳唱漏聲，網軒未辨凌雲字。遙遙珠帳連湘煙，鶴扇如霜金骨仙。碧簫曲盡彩霞動，下視九州皆悄然。秦王女騎紅尾鳳，半空回首晨雞弄。霧蓋狂塵億兆家，世人猶作牽情夢。
錦城曲 溫庭筠 
蜀山攢黛留晴雪，簝笋蕨芽縈九折。江風吹巧剪霞綃，花上千枝杜鵑血。杜鵑飛入巖下叢，夜呌思歸山月中。巴水漾情情不盡，文君織得春機紅。怨魄未歸芳草死，江頭學種相思子。樹成寄與望鄉人，白帝荒城五千里。
生禖屏風歌 溫庭筠 
玉墀暗接昆侖井，井上無人金索冷。畫壁陰森九子堂，階前細月鋪花影。繡屏銀鴨香蓊濛，天上夢歸花繞叢。宜男漫作後庭草，不似櫻桃千子紅。
嘲春風 溫庭筠  春天 写风 风 赞美
春風何處好，別殿饒芳草。苒嫋轉鸞旗，萎蕤吹雉葆。揚芳歷九門，澹蕩入蘭蓀。爭奈白團扇，時時偷主恩。
舞衣曲 溫庭筠 
藕腸纖縷抽輕春，煙機漠漠嬌娥嚬。金梭淅瀝透空薄，剪落交刀吹斷雲。張家公子夜聞雨，夜向蘭堂思楚舞。蟬衫麟帶壓愁香，偷得鶯簧鏁金縷。管含蘭氣嬌語悲，胡槽雪腕鴛鴦絲。芙蓉力弱應難定，楊柳風多不自持。迴嚬笑語西牕客，星斗寥寥波脉脉。不逐秦王卷象牀，滿樓明月梨花白。
張靜婉採蓮歌 溫庭筠 
蘭膏墜髮紅玉春，燕釵拖頸拋盤雲。城邊楊柳向嬌晚，門前溝水波粼粼。麒麟公子朝天客，珂馬璫璫度春陌。掌中無力舞衣輕，剪斷鮫綃破春碧。抱月飄煙一尺腰，麝臍龍髓憐嬌嬈。秋羅拂水碎光動，露重花多香不銷。鸂鶒交交塘水滿，綠芒如粟蓮莖短。一夜西風送雨來，粉痕零落愁紅淺。船頭折藕絲暗牽，藕根蓮子相留連。郎心似月月未缺，十五十六清光圓。
湘宮人歌 溫庭筠 
池塘芳草濕，夜半東風起。生綠畫羅屏，金壺貯春水。黃粉楚宮人，芳花玉刻鱗。娟娟照棊燭，不語兩含嚬。
黃曇子歌 溫庭筠 
參差綠蒲短，搖豔雲塘滿。紅瀲蕩融融，鶯翁鸂鶒暖。萋芊小成路，馬上修蛾嬾。羅衫褭回風，點粉金鸝卵。
觱篥歌 溫庭筠 
蠟煙如纛新蟾滿，門外平沙草芽短。黑頭丞相九天歸，夜聽飛瓊吹朔管。情遠氣調蘭蕙薰，天香瑞彩含絪緼。皓然纖指都揭血，日暖碧霄無片雲。含商咀徵雙幽咽，軟縠疎羅共蕭屑。不盡長圓疊翠愁，柳風吹破澄潭月。鳴梭淅瀝金絲蘂，恨語殷勤隴頭水。漢將營前萬里沙，更深一一霜鴻起。十二樓前花正繁，交枝簇蔕連壁門。景陽宮女正愁絕，莫使此聲催斷魂。
照影曲 溫庭筠 
景陽妝罷瓊牕暖，欲照澄明香步嬾。橋上衣多抱彩雲，金鱗不動春塘滿。黃印額山輕爲塵，翠鱗紅穉俱含嚬。桃花百媚如欲語，曾爲無雙今兩身。
拂舞詞 溫庭筠  黄河 咏物 咏物诗
黃河怒浪連天來，大響谹谹如殷雷。龍伯驅風不敢上，百川噴雪高崔嵬。二十三弦何太哀，請公勿渡立徘徊。下有狂蛟鋸爲尾，裂帆截櫂磨霜齒。神椎鑿石塞神潭，白馬䟃𧽼赤塵起。公乎躍馬揚玉鞭，滅沒高蹄日千里。
太液池歌 溫庭筠 
腥鮮龍氣連清防，花風漾漾吹細光。疊瀾不定照天井，倒影蕩搖晴翠長。平碧淺春生綠塘，雲容雨態連青蒼。夜深銀漢通柏梁，二十八宿朝玉堂。
雉場歌 溫庭筠 
茭葉萋萋接煙曙，雞鳴埭上梨花露。彩杖鏘鏘已合圍，繡翎白頸遙相妬。雕尾扇張金縷高，碎鈴素拂驪駒豪。綠場紅跡未相接，箭發銅牙傷彩毛。麥隴桑陰小山晚，六虬歸去凝笳遠。城頭却望幾含情，青畝春蕪連石苑。
雍臺歌 溫庭筠 
太子池南樓百尺，入窓新樹疎簾隔。黃金鋪首畫鉤陳，羽葆停幢拂交戟。盤紆闌楯臨高臺，帳殿臨流鸞扇開。早鴈驚鳴細波起，映花鹵簿龍飛迴。
吳苑行 溫庭筠 
錦雉雙飛梅結子，平春遠綠牕中起。吳江澹畫水連空，三尺屏風隔千里。小苑有門紅扇開，天絲舞蝶共徘徊。綺戶雕楹長若此，韶光歲歲如歸來。
常林歡歌 溫庭筠 
宜城酒熟花覆橋，沙晴綠鴨鳴咬咬。穠桑繞舍麥如尾，幽軋鳴機雙燕巢。馬聲特特荆門道，蠻水揚光色如草。錦薦金爐夢正長，東家咿喔雞鳴早。
塞寒行 溫庭筠 
燕弓弦勁霜封瓦，樸簌寒鵰睇平野。一點黃塵起鴈喧，白龍堆下千蹄馬。河源怒濁風如刀，剪斷朔雲天更高。晚出榆關逐征北，驚沙飛迸衝貂袍。心許凌煙名不滅，年年錦字傷離別。彩毫一畫竟何榮，空使青樓淚成血。
湖陰詞 溫庭筠 
祖龍黃鬚珊瑚鞭，鐵驄金面青連錢。虎髯拔劒欲成夢，日壓賊營如血鮮。海旗風急驚眠起，甲重光搖照湖水。蒼黃追騎塵外歸，森索妖星陣前死。五陵愁碧春萋萋，霸川玉馬空中嘶。羽書如電入青璅，雪腕如槌催畫鞞。白虬天子金煌鋩，高臨帝座迴龍章。吳波不動楚山晚，花壓闌干春晝長。
蔣侯神歌 溫庭筠 
楚神鐵馬金鳴珂，夜動蛟潭生素波。商風刮水報西帝，廟前古樹蟠白虵。吳王赤斧斫雲陣，畫堂列壁叢霜刃。巫娥傳意托悲絲，鐸語琅琅理雙鬢。湘煙刷翠湘山斜，東方日出飛神鴉。青雲自有黑龍子，潘妃莫結丁香花。
漢皇迎春詞 溫庭筠 
春草芊芊晴掃煙，宮城大錦紅殷鮮。海日初融照仙掌，淮王小隊纓鈴響。獵獵東風燄赤旗，畫神金甲葱蘢網。鉅公步輦迎句芒，複道掃塵燕彗長。豹尾竿前趙飛燕，柳風吹盡眉間黃。碧草含情杏花喜，上林鶯囀遊絲起。寶馬搖環萬騎歸，恩光暗入簾櫳裏。
蘭塘詞 溫庭筠 
塘水汪汪鳧唼喋，憶上江南木蘭檝。繡頸金鬚蕩倒光，團團皺綠雞頭葉。露凝荷卷珠淨圓，紫菱刺短浮根纏。小姑歸晚紅妝淺，鏡裏芙蓉照水鮮。東溝潏潏勞迴首，欲寄一杯瓊液酒。知道無郎却有情，長敎月照相思柳。
晚歸曲 溫庭筠 
格格水禽飛帶波，孤光斜起夕陽多。湖西山淺似相笑，菱刺惹衣攢黛蛾。青絲繫船向江木，蘭芽出土吳江曲。水極晴搖泛灩紅，草平春染煙綿綠。玉鞭騎馬楊叛兒，刻金作鳳光參差。丁丁暖漏滴花影，催入景陽人不知。彎堤弱柳遙相矚，雀扇團圓掩香玉。蓮塘艇子歸不歸，柳暗桑穠聞布穀。
昆明池水戰詞 溫庭筠 
汪汪積水光連空，重疊細紋晴漾紅。赤帝龍孫鱗甲怒，臨流一盼生陰風。鼉鼓三聲報天子，雕旌獸艦凌波起。雷吼濤驚白石山，石鯨眼裂蟠蛟死。溟池海浦俱喧豗，青幟白旌相次來。箭羽槍纓三百萬，踏翻西海生塵埃。茂陵仙去菱花老，唼唼遊魚近煙島。渺莽殘陽釣艇歸，綠頭江鴨眠沙草。
謝公墅歌 溫庭筠 
朱雀航南繞香陌，謝郎東墅連春碧。鳩眠高柳日方融，綺榭飄颻紫庭客。文楸方罫花參差，心陣未成星滿池。四座無喧梧竹靜，金蟬玉柄俱持頤。對局含情見千里，都城已得長虵尾。江南王氣繫疎襟，未許苻堅過淮水。
罩魚歌 溫庭筠 
朝罩罩城南，暮罩罩城西。兩漿鳴幽幽，蓮子相高低。持罩入深水，金鱗大如手。魚尾迸圓波，千珠落湘藕。風颸颸，雨離離，菱尖茭刺鸂鶒飛。水連網眼白如影，淅瀝篷聲寒點微。楚岸有花花蓋屋，金塘柳色前溪曲。悠溶杳若去無窮，五色澄潭鴨頭綠。
春洲曲 溫庭筠  春天 写景
韶光染色如蛾翠，綠濕紅鮮水容媚。蘇小慵多蘭渚閑，融融浦日鵁鶄寐。紫騮蹀躞金銜嘶，岸上揚鞭煙草迷。門外平橋連柳堤，歸來晚樹黃鶯啼。
臺城曉朝曲 溫庭筠 
司馬門前火千炬，蘭干星斗天將曙。朱網龕鬖丞相車，曉隨疊鼓朝天去。博山鏡樹香䒠茸，褭褭浮航金畫龍。大江歛勢避辰極，兩闕深嚴煙翠濃。
走馬樓三更曲 溫庭筠 
春姿暖氣昏神沼，李樹拳枝紫芽小。玉皇夜入未央宮，長火千條照棲鳥。馬過平橋通畫堂，虎幡龍戟風飄揚。簾間清唱報寒點，丙舍無人遺燼香。
達摩支曲 溫庭筠 
擣麝成塵香不滅，拗蓮作寸絲難絕。紅淚文姬洛水春，白頭蘇武天山雪。君不見無愁高緯花漫漫，漳浦宴餘清露寒。一旦臣僚共囚虜，欲吹羌管先汍瀾。舊臣頭鬢霜華早，可惜雄心醉中老。萬古春歸夢不歸，鄴城風雨連天草。
陽春曲 溫庭筠 
雲母空牕曉煙薄，香昏龍氣凝暉閣。霏霏霧雨杏花天，簾外春威著羅幕。曲闌伏檻金麒麟，沙苑芳郊連翠茵。廐馬何能嚙芳草，路人不敢隨流塵。
湘東宴曲 溫庭筠 
湘東夜宴金貂人，楚女含情嬌翠嚬。玉管將吹插鈿帶，錦囊斜拂雙麒麟。重城漏斷孤帆去，唯恐瓊籤報天曙。萬戶沈沈碧樹圓，雲飛雨散知何處。欲上香車俱脉脉，清歌響斷銀屏隔。堤外紅塵蠟炬歸，樓前澹月連江白。
東郊行 溫庭筠 
鬬雞臺下東西道，柳覆班騅蝶縈草。坱靄韶容鏁澹愁，青筐葉盡蠶應老。綠渚幽香生白蘋，差差小浪吹魚鱗。王孫騎馬有歸意，林彩着空如細塵。安得人生各相守，燒船破棧休馳走。世上方應無別離，路傍更長千株柳。
水仙謠 溫庭筠 
水客夜騎紅鯉魚，赤鸞雙鶴蓬瀛書。輕塵不起雨新霽，萬里孤光含碧虛。露魄冠輕見雲髮，寒絲七炷香泉咽。夜深天碧亂山姿，光碎平波滿船月。
東峯歌 溫庭筠 
錦礫潺湲玉溪水，曉來微雨藤花紫。冉冉山雞紅尾長，一聲樵斧驚飛起。松刺梳空石差齒，煙香風軟人參蘂。陽崖一夢伴雲根，仙菌靈芝夢魂裏。
會昌丙寅豐歲歌 溫庭筠 
丙寅歲，休牛馬。風如吹煙，日如渥赭。九重天子調天下，春綠將年到西野。西野翁，生兒童。門前好樹青䒠茸，䒠茸單衣麥田路。村南娶婦桃花紅，新姑車右及門柱，粉項韓憑雙扇中。喜氣自能成歲豐，農祥爾物來爭功。
春野行 溫庭筠 
草淺淺，春如剪。花壓李娘愁，飢蠶欲成繭。東城年少氣堂堂，金丸驚起雙鴛鴦。含羞更問衛公子，月到枕前春夢長。
醉歌 溫庭筠 
簷柳初黃燕新乳，曉碧芊綿過微雨。樹色深含臺榭情，鶯聲巧作煙花主。錦袍公子陳杯觴，撥醅百甕春酒香。入門下馬問誰在，降堦握手登華堂。臨邛美人連山眉，低抱琵琶含怨思。朔風繞指我先笑，明月入懷君自知。勸君莫惜金樽酒，年少須臾如覆手。辛勤到老慕簞瓢，於我悠悠竟何有。洛陽盧仝稱文房，妻子脚禿舂黃糧。阿耋光顏不識字，指麾豪儁如驅羊。天犀壓斷朱鼹鼠，瑞錦驚飛金鳳皇。其餘豈足霑牙齒，欲用何能報天子。駑馬垂頭搶暝塵，驊騮一日行千里。但有沈冥醉客家，支頤瞪目持流霞。唯恐南國風雨落，碧蕪狼籍棠梨花。
江南曲 溫庭筠 
妾家白蘋浦，日上芙蓉檝。軋軋搖漿聲，移舟入茭葉。溪長茭葉深，作底難相尋。避郎郎不見，鸂鶒自浮沈。拾萍萍無根，採蓮蓮有子。不作浮萍生，寧爲藕花死。岸傍騎馬郎，烏帽紫遊韁。含愁復含笑，回首問橫塘。妾住金陵浦，門前朱雀航。流蘇持作帳，芙蓉持作梁。出入金犢幰，兄弟侍中郎。前年學歌舞，定得郎相許。連娟眉繞山，依約腰如杵。鳳管悲若咽，鸞弦嬌欲語。扇薄露紅鉛，羅輕壓金縷。明月西南樓，珠簾玳瑁鉤。橫波巧能笑，彎蛾不識愁。花開子留樹，草長根依土。早聞金溝遠，底事歸郎許。不學楊白花，朝朝淚如雨。
堂堂曲 溫庭筠 
錢唐岸上春如織，淼淼寒潮帶睛色。淮南遊客馬連嘶，碧草迷人歸不得。風飄客意如吹煙，纖指殷勤傷雁弦。一曲堂堂紅燭筵，長鯨瀉酒如飛泉。
惜春詞 溫庭筠  春天 感伤 女子 惜花
百舌問花花不語，低迴似恨橫塘雨。蜂爭粉蘂蝶分香，不似垂楊惜金縷。願君留得長妖韶，莫逐東風還蕩搖。秦女含嚬向煙月，愁紅帶露空迢迢。
春愁曲 溫庭筠 
紅絲穿露珠簾冷，百尺啞啞下纖綆。遠翠愁山入臥屏，兩重雲母空烘影。涼簪墜髮春眠重，玉兔煴香柳如夢。錦疊空牀委墮紅，颸颸掃尾雙金鳳。蜂喧蝶駐俱悠揚，柳拂赤欄纖草長。覺後梨花委平綠，春風和雨吹池塘。
蘇小小歌 溫庭筠 
買蓮莫破券，買酒莫解金。酒裏春容抱離恨，水中蓮子懷芳心。吳宮女兒腰似束，家在錢唐小江曲。一自檀郎逐便風，門前春水年年綠。
春江花月夜詞 溫庭筠  长江
玉樹歌闌海雲黑，花庭忽作青蕪國。秦淮有水水無情，還向金陵漾春色。楊家二世安九重，不御華芝嫌六龍。百幅錦帆風力滿，連天展盡金芙蓉。珠翠丁星復明滅，龍頭劈浪哀笳發。千里涵空澄水魂，萬枝破鼻飄香雪。漏轉霞高滄海西，頗黎枕上聞天雞。蠻弦代寫曲如語，一醉昏昏天下迷。四方傾動煙塵起，猶在濃香夢魂裏。後主荒宮有曉鶯，飛來只隔西江水。
懊惱曲 溫庭筠  歌颂 写人 爱情
藕絲作線難勝鍼，蘂粉染黃那得深。玉白蘭芳不相顧，青樓一笑輕千金。莫言自古皆如此，健劒刜鐘鉛繞指。三秋庭綠盡迎霜，惟有荷花守紅死。廬江小吏朱斑輪，柳縷吐芽香玉春。兩股金釵已相許，不令獨作空成塵。悠悠楚水流如馬，恨紫愁紅滿平野。野土千年怨不平，至今燒作鴛鴦瓦。
三洲詞 溫庭筠 
團圓莫作波中月，潔白莫爲枝上雪。月隨波動碎潾潾，雪似梅花不堪折。李娘十六青絲髮，畫帶雙花爲君結。門前有路輕別離，唯恐歸來舊香滅。
春曉曲 溫庭筠 
家臨長信往來道，乳燕雙雙拂煙草。油壁車輕金犢肥，流蘇帳曉春雞早。籠中嬌鳥暖猶睡，簾外落花閑不掃。衰桃一樹近前池，似惜紅顏鏡中老。
獵騎辭 溫庭筠 
早辭平扆殿，夕奉湘南宴。香兔抱微煙，重鱗疊輕扇。蠶飢使君馬，雁避將軍箭。寶柱惜離弦，流黃悲赤縣。理釵低舞鬢，換袖迴歌面。晚柳未如絲，春花已如霰。所嗟故里曲，不及青樓宴。
西州詞 溫庭筠 
悠悠復悠悠，昨日下西州。西州風色好，遙見武昌樓。武昌何鬱鬱，儂家定無匹。小婦被流黃，登樓撫瑤瑟。朱弦繁復輕，素手直淒清。一彈三四解，掩抑似含情。南樓登且望，西江廣復平。艇子搖兩槳，催過石頭城。門前烏臼樹，慘澹天將曙。鸂鶒飛復還，郎隨早帆去。迴頭語同伴，定復負情儂。去帆不安幅，作抵使西風。他日相尋索，莫作西州客。西州人不歸，春草年年碧。
燒歌 溫庭筠 
起來望南山，山火燒山田。微紅夕如滅，短燄復相連。差差向巖石，冉冉凌青壁。低隨迴風盡，遠照簷茅赤。鄰翁能楚言，倚插欲澘然。自言楚越俗，燒畬爲早田。豆苗蟲促促，籬上花當屋。廢棧豕歸欄，廣場雞啄粟。新年春雨晴，處處賽神聲。持錢就人卜，敲瓦隔林鳴。卜得山上卦，歸來桑棗下。吹火向白茅，腰鐮映赬蔗。風驅槲葉煙，槲樹連平山。迸星拂霞外，飛燼落堦前。仰面呻復嚏，鴉娘咒豐歲。誰知蒼翠容，盡作官家稅。
長安寺 溫庭筠 
仁祠寫露宮，長安佳氣濃。煙樹含葱蒨，金剎映䒠茸。繡戶香焚象，珠網玉盤龍。寶題斜翡翠，天井倒芙蓉。幡長迴遠吹，牕虛含曉風。遊騎迷青鎖，歸鳥思華鐘。雲栱承跗邐，羽葆背花重。所嗟蓮社客，輕蕩不相從。
和沈參軍招友生觀芙蓉池 溫庭筠 
桂棟坐清曉，瑤琴商鳳絲。況聞楚澤香，適與秋風期。遂從櫂萍客，靜嘯煙草湄。倒影迴澹蕩，愁紅媚漣漪。湘莖久鮮澀，宿雨增離披。而我江海意，楚遊動夢思。北渚水雲葉，南塘煙霧枝。豈亡臺榭芳，獨與鷗鳥知。珠墜魚迸淺，影多鳧泛遲。落英不可攀，返照昏澄陂。
寓懷 溫庭筠 
誠足不顧得，妄矜徒有言。語斯諒未盡，隱顯何悠然。洵彼都邑盛，眷惟車馬喧。自期尊客卿，非意干王孫。銜知有貞爵，處實非厚顏。苟無海岱氣，奚取壺漿恩。唯絲南山楊，適我松菊香。鵬鵾誠未憶，誰謂凌風翔。
余昔自西濱得蘭數本移藝於庭亦既逾歲而芃然蕃殖自余遊者未始以芳草爲遇矣因悲夫物有厭常而反不若混然者有之焉遂寄情於此 溫庭筠 
寓賞本殊致，意幽非我情。吾常有流淺，外物無重輕。各言藝幽深，彼美香素莖。豈爲賞者設，自保孤根生。易地無赤株，麗土亦同榮。賞際林壑近，泛餘煙露清。余懷既鬱陶，爾類徒縱橫。妍蚩苟不信，寵辱何爲驚。貞隱諒無迹，激時猶揀名。幽叢靄綠畹，豈必懷歸耕。
秋日 溫庭筠 
爽氣變昏旦，神臯徧原隰。煙華久蕩搖，石澗仍清急。柳闇山犬吠，蒲荒水禽立。菊花明欲迷，棗葉光如濕。天籟思林嶺，車塵倦都邑。譸張夙所違，悔恡何由入。芳草秋可藉，幽泉曉堪汲。牧羊燒外鳴，林果雨中拾。復此遂閑曠，翛然脫羇縶。田收鳥雀喧，氣肅龍蛇蟄。佳節足豐穰，良朋阻遊集。沈機日寂寥，葆素常呼吸。投迹倦攸往，放懷志所執。良時有東菑，吾將事蓑笠。
七夕 溫庭筠 
鳴機札札停金梭，芙蓉澹蕩生池波。神軒紅粉陳香羅，鳳低蟬薄愁雙蛾。微光奕奕凌天河，鸞咽鶴唳飄颻歌。彎橋銷盡愁奈何，天氣駘蕩雲陂陁。平明花木有秋意，露濕綵盤蛛網多。
酬友人 溫庭筠 
辭榮亦素尚，倦遊非夙心。寧復思金籍，獨此臥煙林。閑雲無定貌，佳樹有餘陰。坐久芰荷發，釣闌茭葦深。遊魚自搖漾，浴鳥故浮沈。唯君清露夕，一爲灑煩襟。
觀舞妓 溫庭筠 
朔音悲嘒管，瑤踏動芳塵。總袖時增怨，聽破復含嚬。凝腰倚風軟，花題照錦春。朱弦固淒緊，瓊樹亦迷人。
經西塢偶題 溫庭筠 
搖搖弱柳黃鸝啼，芳草無情人自迷。日影明滅金色鯉，杏花唼喋青頭雞。微紅柰蔕惹蜂粉，潔白芹芽穿燕泥。借問含嚬向何事，昔年曾到武陵溪。
金虎臺 溫庭筠 
碧草連金虎，青苔蔽石麟。皓齒芳塵起，纖腰玉樹春。倚瑟紅鉛濕，分香翠黛嚬。誰言奉陵寢，相顧復沾巾。
俠客行 溫庭筠  写人 豪迈 赞美 写人诗
欲出鴻都門，陰雲蔽城闕。寶劒黯如水，微紅濕餘血。白馬夜頻驚，三更霸陵雪。
詠曉 溫庭筠 
蟲歇紗牕靜，鴉散碧梧寒。稍驚朝珮動，猶傳清漏殘。亂珠凝燭淚，微紅上露盤。褰衣復理鬢，餘潤拂芝蘭。
芙蓉 溫庭筠 
刺莖澹蕩碧，花片參差紅。吳歌秋水冷，湘廟夜雲空。濃豔香露裏，美人青鏡中。南樓未歸客，一夕練塘東。
勅勒歌塞北 溫庭筠 
敕勒金𭘵壁，陰山無歲華。帳外風飄雪，營前月照沙。羌兒吹玉管，胡姬踏錦花。却笑江南客，梅落不歸家。
古意 溫庭筠 
莫莫復莫莫，絲蘿緣澗壑。散木無斧斤，纖莖得依託。枝低浴鳥歇，根靜懸泉落。不慮見春遲，空傷致身錯。
齊宮 溫庭筠 
白馬雜金飾，言從雕輦迴。粉香隨笑度，鬢態伴愁來。遠水斜如剪，青莎綠似裁。所恨章華日，冉冉下層臺。
春日 溫庭筠 
柳岸杏花稀，梅梁乳燕飛。美人鸞鏡笑，嘶馬雁門歸。楚宮雲影薄，臺城心賞違。從來千里恨，邊色滿戎衣。
詠春幡 溫庭筠 
閑庭見早梅，花影爲誰栽。碧煙隨刃落，蟬鬢覺春來。代郡嘶金勒，梵聲悲鏡臺。玉釵風不定，香步獨徘徊。
陳宮詞 溫庭筠 
雞鳴人草草，香輦出宮花。妓語細腰轉，馬嘶金面斜。早鶯隨綵仗，驚雉避凝笳。淅瀝湘風外，紅輪映曙霞。
詠嚬 溫庭筠 
毛羽歛愁翠，黛嬌攢豔春。恨容偏落淚，低態定思人。枕上夢隨月，扇邊歌遶塵。玉鉤鸞不住，波淺石磷磷。
中書令裴公挽歌詞二首 一 溫庭筠 
王儉風華首，蕭何社稷臣。丹陽布衣客，蓮渚白頭人。銘勒燕山暮，碑沈漢水春。從今虛醉飽，無復汙車茵。
中書令裴公挽歌詞二首 二 溫庭筠 
箭下妖星落，風前殺氣廻。國香荀令去，樓月庾公來。玉璽終無慮，金縢意不開。空嗟薦賢路，芳草滿燕臺。
唐莊恪太子挽歌詞二首 一 溫庭筠 
疊鼓辭宮殿，悲笳降杳冥。影離雲外日，光滅火前星。鄴客瞻秦苑，商公下漢庭。依依陵樹色，空繞古原青。
唐莊恪太子挽歌詞二首 二 溫庭筠 
東府虛容衛，西園寄夢思。鳳懸吹曲夜，雞斷問安時。塵陌都人恨，霜郊賵馬悲。唯餘埋璧地，煙草近丹墀。
祕書劉尚書挽歌詞二首 一 溫庭筠 
王筆活鸞鳳，謝詩生芙蓉。學筵開絳帳，談柄發洪鐘。粉署見飛鵩，玉山猜臥龍。遺風麗清韻，蕭散九原松。
祕書劉尚書挽歌詞二首 二 溫庭筠 
麈尾近良玉，鶴裘吹素絲。壞陵殷浩謫，春墅謝安棊。京口貴公子，襄陽諸女兒。折花兼踏月，多唱柳郎詞。
太子西池二首 一 溫庭筠 
梨花雪壓枝，鶯囀柳如絲。嬾逐粧成曉，春融夢覺遲。鬢輕全作影，嚬淺未成眉。莫信張公子，窗間斷暗期。
太子西池二首 二 溫庭筠 
花紅蘭紫莖，愁草雨新晴。柳占三春色，鶯偷百鳥聲。日長嫌輦重，風暖覺衣輕。薄暮香塵起，長楊落照明。
西陵道士茶歌 溫庭筠 
乳竇濺濺通石脉，綠塵愁草春江色。澗花入井水味香，山月當人松影直。仙翁白扇霜鳥翎，拂壇夜讀黃庭經。疎香皓齒有餘味，更覺鶴心通杳冥。
過西堡塞北 溫庭筠 
淺草乾河闊，叢棘廢城高。白馬犀匕首，黑裘金佩刀。霜清徹兔目，風急吹鵰毛。一經何用厄，日暮涕沾袍。
送李億東歸 溫庭筠  黄山
黃山遠隔秦樹，紫禁斜通渭城。別路青青柳弱，前溪漠漠苔生。和風澹蕩歸客，落月殷勤早鶯。灞上金樽未飲，讌歌已有餘聲。
開聖寺 溫庭筠  抒情 写景
路分谿石夾煙叢，十里蕭蕭古樹風。出寺馬嘶秋色裏，向陵鴉亂夕陽中。竹間泉落山廚靜，塔下僧歸影殿空。猶有南朝舊碑在，恥將興廢問休公。
贈蜀府將 溫庭筠 
十年分散劒關秋，萬事皆隨錦水流。志氣已曾明漢節，功名猶自滯吳鉤。鵰邊認箭寒雲重，馬上聽笳塞草愁。今日逢君倍惆悵，灌嬰韓信盡封侯。
西江貽釣叟騫生 溫庭筠 
晴江如鏡月如鉤，泛灩蒼茫送客愁。夜淚潛生竹枝曲，春潮遙上木蘭舟。事隨雲去身難到，夢逐煙銷水自流。昨日歡娛竟何在，一枝梅謝楚江頭。
寄清源寺僧 溫庭筠 
石路無塵竹徑開，昔年曾伴戴顒來。窗間半偈聞鐘後，松下殘棊送客回。簾向玉峰藏夜雪，砌因藍水長秋苔。白蓮社裹如相問，爲說遊人是姓雷。
重遊圭峰宗密禪師精廬 溫庭筠 
百尺青崖三尺墳，微言已絕杳難聞。戴顒今日稱居士，支遁他年識領軍。暫對杉松如結社，偶同麋鹿自成羣。故山弟子空廻首，葱嶺唯應見宋雲。
題李處士幽居 溫庭筠 
水玉簪頭白角巾，瑤琴寂歷拂輕塵。濃陰似帳紅薇晚，細雨如煙碧草春。隔竹見籠疑有鶴，捲簾看畫靜無人。南山自是忘年友，谷口徒稱鄭子真。
利州南渡 溫庭筠  唐诗三百首 七言律诗 抒怀 渡江 山水
澹然空水對斜暉，曲島蒼茫接翠微。波上馬嘶看櫂去，柳邊人歇待船歸。數叢沙草羣鷗散，萬頃江田一鷺飛。誰解乘舟尋范蠡，五湖煙水獨忘機。
贈李將軍 溫庭筠 
誰言荀羨愛功勳，年少登壇衆所聞。曾以能書稱內史，又因明易號將軍。金溝故事春長在，玉軸遺文火半焚。不學龍驤畫山水，醉鄉無跡似閑雲。
寒食日作 溫庭筠  寒食节
紅深綠暗逕相交，抱暖含芳披紫袍。綵索平時牆婉娩，輕毬落處晚寥梢。窗中草色妬雞卵，盤上芹泥憎燕巢。自有玉樓春意在，不能騎馬度煙郊。
李羽處士寄新醖走筆戲酬 溫庭筠 
高談有伴還成藪，沈醉無期即是鄉。已恨流鶯欺謝客，更將浮蟻與劉郎。簷前柳色分張綠，窗外花枝借助香。所恨玳筵紅燭夜，草玄寥落近廻塘。
郊居秋日有懷一二知己 溫庭筠 
稻田鳧雁滿晴沙，釣渚歸來一逕斜。門帶果林招邑吏，井分蔬圃屬鄰家。臯原寂歷垂禾穗，桑竹參差映豆花。自笑謾懷經濟策，不將心事許煙霞。
題友人池亭 溫庭筠 
月榭風亭繞曲池，粉垣廻互瓦參差。侵簾片白搖翻影，落鏡愁紅寫倒枝。鸂鶒刷毛花蕩漾，鷺鷥拳足雪離披。山翁醉後如相憶，羽扇清樽我自知。
南湖 溫庭筠 
湖上微風入檻涼，翻翻菱荇滿廻塘。野船著岸偎春草，水鳥帶波飛夕陽。蘆葉有聲疑霧雨，浪花無際似瀟湘。飄然篷艇東歸客，盡日相看憶楚鄉。
贈袁司錄 溫庭筠 
一朝辭滿有心期，花發楊園雪壓枝。劉尹故人諳往事，謝郎諸弟得新知。金釵醉就胡姬畫，玉管閑留洛客吹。記得襄陽耆舊語，不堪風景峴山碑。
題西明寺僧院 溫庭筠  庐山
曾識匡山遠法師，低松片石對前墀。爲尋名畫來過院，因訪閑人得看棊。新雁參差雲碧處，寒鴉遼亂葉紅時。自知終有張華識，不向滄洲州理釣絲。
偶題 溫庭筠 
微風和暖日鮮明，草色迷人向渭城。吳客捲簾閑不語，楚娥攀樹獨含情。紅垂果蔕櫻桃重，黃染花叢蝶粉輕。自恨青樓無近信，不將心事許卿卿。
寄湘陰閻少府乞釣輪子 溫庭筠 
釣輪形與月輪同，獨繭和煙影似空。若向三湘逢雁信，莫辭千里寄漁翁。篷聲夜滴松江雨，菱葉秋傳鏡水風。終日垂鉤還有意，尺書多在錦鱗中。
哭王元裕 溫庭筠 
聞說蕭郎逐逝川，伯牙因此絕清弦。柳邊猶憶青驄影，墳上俄生碧草煙。篋裏詩書疑謝後，夢中風貌似潘前。他時若到相尋處，碧樹紅樓自宛然。
法雲寺雙檜 溫庭筠 
晉朝名輩此離羣，想對濃陰去住分。題處尚尋王內史，畫時應是顧將軍。長廊夜靜聲疑雨，古殿秋深影勝雲。一下南臺到人世，曉泉清籟更難聞。
送陳嘏之侯官兼簡李常侍 溫庭筠 
縱得步兵無綠蟻，不緣句漏有丹砂。殷勤爲報同袍友，我亦無心似海槎。春服照塵連草色，夜船聞雨滴蘆花。梅仙自是青雲客，莫羨相如却到家。
春日野行 溫庭筠 
雨漲西塘金堤斜，碧草芊芊晴吐芽。野岸明媚山芍藥，水田呌噪官蝦蟇。鏡中有浪動菱蔓，陌上無風飄柳花。何事輕橈句溪客，綠萍方好不歸家。
溪上行 溫庭筠 
綠塘漾漾煙濛濛，張翰此來情不窮。雪羽䙰褷立倒影，金鱗撥剌跳晴空。風翻荷葉一向白，雨濕蓼花千穗紅。心羨夕陽波上客，片時歸夢釣船中。
投翰林蕭舍人 溫庭筠 
人間鵷鷺杳難從，獨恨金扉直九重。萬象晚歸仁壽鏡，百花春隔景陽鐘。紫微芒動詞初出，紅燭香殘誥未封。每過朱門愛庭樹，一枝何日許相容。
春日偶作 溫庭筠 
西園一曲豔陽歌，擾擾車塵負薜蘿。自欲放懷猶未得，不知經世竟如何。夜聞猛雨判花盡，寒戀重衾覺夢多。釣渚別來應更好，春風還爲起微波。
春暮宴罷寄宋壽先輩 溫庭筠 
斜掩朱門花外鐘，曉鶯時節好相逢。窗間桃蘂宿粧在，雨後牡丹春睡濃。蘇小風姿迷下蔡，馬卿才調似臨邛。誰憐芳草生三徑，參佐橋西陸士龍。
馬嵬驛 溫庭筠 
穆滿曾爲物外遊，六龍經此暫淹留。返魂無驗青煙滅，埋血空生碧草愁。香輦却歸長樂殿，曉鐘還下景陽樓。甘泉不復重相見，誰道文成是故侯。
和道溪君別業 溫庭筠 
積潤初銷碧草新，鳳陽晴日帶雕輪。風飄弱柳平橋晚，雪點寒梅小苑春。屏上樓臺陳後主，鏡中金翠李夫人。花房透露紅珠落，蛺蝶雙飛護粉塵。
奉天西佛寺 溫庭筠 
憶昔狂童犯順年，玉虬閑暇出甘泉。宗臣欲舞千鈞劒，追騎猶觀七寶鞭。星背紫垣終埽地，日歸黃道却當天。至今南頓諸耆舊，猶指榛蕪作弄田。
題望苑驛 溫庭筠 
弱柳千條杏一枝，半含春雨半垂絲。景陽寒井人難到，長樂晨鐘鳥自知。花影至今通博望，樹名從此號相思。分明十二樓前月，不向西陵照盛姬。
寄分司元庶子兼呈元處士 溫庭筠 
閉門高臥莫長嗟，水木凝暉屬謝家。緱嶺參差殘曉雪，洛波清淺露晴沙。劉公春盡蕪菁色，華[廙]愁深苜蓿花。月榭知君還悵望，碧霄煙闊雁行斜。
題柳 溫庭筠  抒情 柳树 爱情
楊柳千條拂面絲，綠煙金穗不勝吹。香隨靜婉歌塵起，影伴嬌嬈舞袖垂。羌管一聲何處曲，流鶯百囀最高枝。千門九陌花如雪，飛過宮牆兩自知。
和友人悼亡 溫庭筠 
玉貌潘郎淚滿衣，畫羅輕鬢[雨]霏微。紅蘭委露愁難盡，白馬朝天望不歸。寶鏡塵昏鸞影在，鈿箏弦斷雁行稀。春來多少傷心事，碧草侵堦粉蝶飛。
李羽處士故里 溫庭筠 
柳不成絲草帶煙，海槎東去鶴歸天。愁腸斷處春何限，病眼開時月正圓。花若有情還悵望，水應無事莫潺湲。終知此恨銷難盡，辜負南華第一篇。
却經商山寄昔同行人 溫庭筠 
曾道逍遙第一篇，爾來無處不恬然。便同南郭能忘象，兼笑東林學坐禪。人事轉新花爛熳，客程依舊水潺湲。若敎猶作當時意，應有垂絲在鬢邊。
池塘七夕 溫庭筠 
月出西南露氣秋，綺羅河漢在斜溝。楊家繡作鴛鴦幔，張氏金爲翡翠鉤。香燭有花妨宿燕，畫屏無睡待牽牛。萬家砧杵三篙水，一夕橫塘似舊遊。
偶遊 溫庭筠 
曲巷斜臨一水間，小門終日不開關。紅珠斗帳櫻桃熟，金尾屏風孔雀閑。雲髻幾迷芳草蝶，額黃無限夕陽山。與君便是鴛鴦侶，休向人間覓往還。
寄河南杜少尹 溫庭筠 
十載歸來鬢未凋，玳簪珠履見常僚。豈關名利分榮路，自有才華作慶霄。鳥影參差經上苑，騎聲斷續過中橋。夕陽亭畔山如畫，應念田歌正寂寥。
贈知音 溫庭筠 
翠羽花冠碧樹雞，未明先向短牆啼。窗間謝女青蛾歛，門外蕭郎白馬嘶。星漢漸移庭竹影，露珠猶綴野花迷。景陽宮裏鐘初動，不語垂鞭上柳堤。
過陳琳墓 溫庭筠  隋・唐・五代 怀古
曾於青史見遺文，今日飄蓬過古墳。詞客有靈應識我，霸才無主始憐君。石麟埋沒藏春草，銅雀荒涼對暮雲。莫怪臨風倍惆悵，欲將書劒學從軍。
題崔公池舊遊 溫庭筠 
皎鏡方塘菡萏秋，此來重見採蓮舟。誰能不逐當年樂，還恐添成異日愁。紅豔影多風嫋嫋，碧空雲斷水悠悠。簷前依舊青山色，盡日無人獨上樓。
回中作 溫庭筠 
蒼莽寒空遠色愁，嗚嗚戍角上高樓。吳姬怨思吹雙管，燕客悲歌別五侯。千里關山邊草暮，一星烽火朔雲秋。夜來霜重西風起，隴水無聲凍不流。
西江上送漁父 溫庭筠 
却逐嚴光向若耶，釣輪菱櫂寄年華。三秋梅雨愁楓葉，一夜篷舟宿葦花。不見水雲應有夢，偶隨鷗鷺便成家。白蘋風起樓船暮，江燕雙雙五兩斜。
經故秘書崔監揚州南塘舊居 溫庭筠 
昔年曾識范安成，松竹風姿鶴性情。西掖曙河橫漏響，北山秋月照江聲。乘舟覓吏經輿縣，爲酒求官得步兵。千頃水流通故墅，至今留得謝公名。
經故秘書崔監揚州南塘舊居 溫庭筠 
昔年曽識謝宣城，松竹風姿鶴性情。唯向舊山留月色，偶逢秋澗似琴聲。乗舟覔吏經輿縣，爲酒求官得步兵。玉柄寂寥譚客散，却尋池閣淚縱横。
七夕 溫庭筠 
鵲歸燕去兩悠悠，青瑣西南月似鉤。天上歲時星右轉，世間離別水東流。金風入樹千門夜，銀漢橫空萬象秋。蘇小橫塘通桂檝，未應清淺隔牽牛。
題韋籌博士草堂 溫庭筠 
玄晏先生已白頭，不隨鵷鷺狎羣鷗。元卿謝免開三徑，平仲朝歸臥一裘。醉後獨知殷甲子，病來猶作晉春秋。滄浪未濯塵纓在，野水無情處處流。
和友人題壁 溫庭筠 
沖尚猶來出範圍，肯將經世作風徽。三台位缺嚴陵臥，百戰功高范蠡歸。自欲一鳴驚鶴寢，不應孤憤學牛衣。西州未有看棋暇，澗戶何由得掩扉。
春日將欲東歸寄新及第苗紳先輩 溫庭筠 
幾年辛苦與君同，得喪悲歡盡是空。猶喜故人先折桂，自憐羈客尚飄蓬。三春月照千山道，十日花開一夜風。知有杏園無路入，馬前惆悵滿枝紅。
經李徵君故居 溫庭筠 
露濃煙重草萋萋，樹映闌干柳拂堤。一院落花無客醉，五更殘月有鶯啼。芳筵想像情難盡，故榭荒涼路已迷。惆悵羸驂往來慣，每經門巷亦長嘶。
送崔郎中赴幕 溫庭筠 
一別黔巫似斷弦，故交東去更淒然。心遊目送三千里，雨散雲飛二十年。發跡豈勞天上桂，屬詞還得幕中蓮。相思休話長安遠，江月隨人處處圓。
經舊遊 溫庭筠 
珠箔金鉤對彩橋，昔年於此見嬌嬈。香燈悵望飛瓊鬢，涼月慇勤碧玉簫。屏倚故窗山六扇，柳垂寒砌露千條。壞牆經雨蒼苔遍，拾得當時舊翠翹。
老君廟 溫庭筠 
紫氣氤氳捧半巖，蓮峰仙掌共巉巉。廟前晚色連寒水，天外斜陽帶遠帆。百二關山扶玉座，五千文字閟瑤緘。自憐金骨無人識，知有飛龜在石函。
過五丈原 溫庭筠  隋・唐・五代 写景 咏史怀古
鐵馬雲雕久絕塵，柳陰高壓漢營春。天晴殺氣屯關右，夜半妖星照渭濱。下國臥龍空誤主，中原逐鹿不因人。象牀錦帳無言語，從此譙周是老臣。
和友人傷歌姬 溫庭筠 
月缺花殘莫愴然，花須終發月終圓。更能何事銷芳念，亦有濃華委逝川。一曲豔歌留婉轉，九原春草妬嬋娟。王孫莫學多情客，自古多情損少年。
山中與諸道友夜坐聞邊防不寧因示同志 溫庭筠 
龍砂鐵馬犯煙塵，跡近羣鷗意倍親。風卷蓬根屯戊己，月移松影守庚申。韜鈐豈足爲經濟，巖壑何嘗是隱淪。心許故人知此意，古來知者竟誰人。
秘書省有賀監知章草題詩筆力遒健風尚高遠拂塵尋玩因有此作 溫庭筠 
越溪漁客賀知章，任達憐才愛酒狂。鸂鶒葦花隨釣艇，蛤蜊菰菜夢橫塘。幾年涼月拘華省，一宿秋風憶故鄉。榮路脫身終自得，福庭迴首莫相忘。出籠鸞鶴歸遼海，落筆龍蛇滿壞牆。李白死來無醉客，可憐神彩弔殘陽。
題裴晉公林亭 溫庭筠 
謝傅林亭暑氣微，山丘零落閟音徽。東山終爲蒼生起，南浦虛言白首歸。池鳳已傳春水浴，渚禽猶帶夕陽飛。悠然到此忘情處，一日何妨有萬幾。
贈少年 溫庭筠  洞庭湖
江海相逢客恨多，秋風葉下洞庭波。酒酣夜別淮陰市，月照高樓一曲歌。
贈鄭徵君家匡山首春與丞相贊皇公遊止 溫庭筠  庐山
一拋蘭櫂逐燕鴻，曾向江湖識謝公。每到朱門還悵望，故山多在畫屏中。
題友人居 溫庭筠 
盡日松堂看畫圖，綺疏岑寂似清都。若敎煙水無鷗鳥，張翰何由到五湖。
題李相公勅賜錦屏風 溫庭筠 
豐沛曾爲社稷臣，賜書名畫墨猶新。幾人同保山河誓，猶自栖栖九陌塵。
蔡中郎墳 溫庭筠  隋・唐・五代 抒情 咏史怀古
古墳零落野花春，聞說中郎有後身。今日愛才非昔日，莫拋心力作詞人。
華陰韋氏林亭 溫庭筠 
自有林亭不得閑，陌塵宮樹是非間。終南長在茅簷外，別向人間看華山。
寄裴生乞釣鉤 溫庭筠  太湖
一隨菱櫂謁王侯，深媿移文負釣舟。今日太湖風色好，却將詩句乞魚鉤。
長安春晚二首 一 溫庭筠 
曲江春半日遲遲，正是王孫悵望時。杏花落盡不歸去，江上東風吹柳絲。
長安春晚二首 二 溫庭筠 
四方無事太平年，萬象鮮明禁火前。九重細雨惹春色，輕染龍池楊柳煙。
咸陽值雨 溫庭筠  洞庭湖 写雨 写景 雨
咸陽橋上雨如懸，萬點空濛隔釣船。還似洞庭春水色，晚雲將入岳陽天。
彈箏人 溫庭筠 
天寶年中事玉皇，曾將新曲敎寧王。鈿蟬金雁今零落，一曲伊州淚萬行。
瑤瑟怨 溫庭筠  唐诗三百首 离别 七言绝句 闺怨
冰簟銀牀夢不成，碧天如水夜雲輕。雁聲遠過瀟湘去，十二樓中月自明。
渭上題三首 一 溫庭筠 
呂公榮達子陵歸，萬古煙波遶釣磯。橋上一通名利迹，至今江鳥背人飛。
渭上題三首 二 溫庭筠 
目極雲霄思浩然，風帆一片水連天。輕橈便是東歸路，不肯忘機作釣船。
渭上題三首 三 溫庭筠 
煙水何曾息世機，暫時相向亦依依。所嗟白首磻谿叟，一下漁舟更不歸。
經故翰林袁學士居 溫庭筠 
劒逐驚波玉委塵，謝安門下更何人。西州城外花千樹，盡是羊曇醉後春。
題城南杜邠公林亭 溫庭筠 
卓氏壚前金線柳，隋家堤畔錦帆風。貪爲兩地分霖雨，不見池蓮照水紅。
夜看牡丹 溫庭筠 
高低深淺一闌紅，把火殷勤遶露叢。希逸近來成嬾病，不能容易向春風。
過分水嶺 溫庭筠  抒情 描写水 写水
溪水無情似有情，入山三日得同行。嶺頭更是分頭處，惜別潺湲一夜聲。
鄠杜郊居 溫庭筠 
槿籬芳援近樵家，壠麥青青一逕斜。寂寞遊人寒食後，夜來風雨送梨花。
四皓 溫庭筠 
商於甪里便成功，一寸沈機萬古同。但得戚姬甘定分，不應真有紫芝翁。
贈張鍊師 溫庭筠 
丹溪藥盡變金骨，清洛月寒吹玉笙。他日隱居無訪處，碧桃花發水縱橫。
病中書懷呈友人 溫庭筠 
逸足皆先路，窮郊獨向隅。頑童逃廣柳，羸馬臥平蕪。黃卷嗟誰問，朱弦偶自娛。鹿鳴皆綴士，雌伏竟非夫。采地荒遺野，爰田失故都。亡羊猶博簺，牧馬倦呼盧。奕世參周祿，承家學魯儒。功庸留劒舃，銘戒在盤盂。經濟懷良畫，行藏識遠圖。未能鳴楚玉，空欲握隋珠。定爲魚緣木，曾因兔守株。五車堆縹帙，三逕闔繩樞。適與羣英集，將期善價沽。葉龍圖夭矯，燕鼠笑胡盧。賦分知前定，寒心畏厚誣。躡塵追慶忌，操劒學班輸。文囿陪多士，神州試大巫。對雖希鼓瑟，名亦濫吹竽。正使猜奔競，何嘗計有無。鎦惔虛訪覓，王霸竟揶揄。市義虛焚券，關譏謾棄繻。至言今信矣，微尚亦悲夫。白雪調歌響，清風樂舞雩。脅肩難黽勉，搔首易嗟吁。角勝非能者，推賢見射乎。兕觥增恐竦，杯水失錙銖。粉垛收丹采，金髇隱僕姑。垂櫜羞盡爵，揚觶辱彎弧。虎拙休言畫，龍希莫學屠。轉蓬隨欵段，耘草闢墁壚。受業鄉名鄭，藏機谷號愚。質文精等貫，琴筑韻相須。築室連中野，誅茅接上腴。葦花綸虎落，松癭鬬欒櫨。靜語鶯相對，閑眠鶴浪俱。蘂多勞蝶翅，香酷墜蜂鬚。芳草迷三島，澄波似五湖。躍魚翻藻荇，愁鷺睡葭蘆。暝洘藏鸂鶒，幽屏臥鷓鴣。苦辛隨蓻殖，甘旨仰樵蘇。笑語空懷橘，窮愁亦據梧。尚能甘半菽，非敢薄生芻。釣石封蒼蘚，芳蹊豔絳跗。樹蘭畦繚繞，穿竹路縈紆。機杼非桑女，林園異木奴。橫竿窺赤鯉，持翳望青鸕。泮水思芹味，琅琊得稻租。杖輕藜擁腫，衣破芰披敷。芳意憂鶗鴂，愁聲覺蟪蛄。短簷喧語燕，高木墮飢鼯。事迫離幽墅，貧牽犯畏途。愛憎防杜摯，悲歎似楊朱。旅食常過衛，羇遊欲渡瀘。塞歌傷督護，邊角思單于。堡戍標槍槊，關河鏁舳艫。威容尊大樹，邢法避秋荼。遠目窮千里，歸心寄九衢。寢甘誠繫滯，漿饋貴睢盱。懷刺名先遠，干時道自孤。齒牙頻激發，簦笈尚崎嶇。蓮府侯門貴，霜臺帝命俞。驥蹄初躡景，鵬翅欲摶扶。寓直廻驄馬，分曹對暝烏。百神歆彷彿，孤竹韻含胡。鳳闕分班立，鵷行竦劒趨。觸邪承密勿，持法奉訏謨。鳴玉鏘登降，衡牙嚮曳婁。祀親和氏璧，香近博山鑪。瑞景森瓊樹，輕冰瑩玉壺。豸冠簪鐵柱，螭首對金鋪。內史書千卷，將軍畫一廚。眼明驚氣象，心死伏規模。豈意觀文物，何勞琢碔砆。草肥牧騕褭，苔澀淬昆吾。鄉思巢枝鳥，年華過隙駒。銜恩空抱影，酬德未捐軀。時輩推良友，家聲繼令圖。致身傷短翮，驤首顧疲駑。班馬方齊騖，陳雷亦並驅。昔皆言爾志，今亦畏吾徒。有氣干牛斗，無人辯轆轤。客來斟綠蟻，妻試踏青蚨。積毀方銷骨，微瑕懼掩瑜。蛇矛猶轉戰，魚服自囚拘。欲就欺人事，何能逭鬼誅。是非迷覺夢，行役議秦吳。凜冽風埃慘，蕭條草木枯。低徊傷志氣，蒙犯變肌膚。旅雁唯聞呌，飢鷹不待呼。夢梭拋促織，心繭學蜘蛛。寧復機難料，庸非信未孚。激揚銜箭虎，疑懼聽冰狐。處己將營窟，論心若合符。浪言輝棣萼，何所託葭莩。喬木能求友，危巢莫嚇雛。風華飄領袖，詩禮拜衾繻。欹枕情何苦，同舟道豈殊。放懷親蕙芷，收迹異桑榆。贈遠聊攀柳，栽書欲截蒲。瞻風無限淚，廻首更踟躕。
感舊陳情五十韻獻淮南李僕射 溫庭筠 
嵇紹垂髫日，山濤筮仕年。琴樽陳席上，紈綺拜牀前。鄰里纔三徙，雲霄已九遷。感深情戃怳，言發淚潺湲。憶昔龍圖盛，方今鶴羽全。桂枝香可襲，楊葉舊頻穿。玉籍標人瑞，金丹化地仙。賦成攢筆寫，歌出滿城傳。既矯排虛翅，將持造物權。萬靈思鼓鑄，羣品待陶甄。視草絲綸出，持綱雨露懸。法行黃道內，居近翠華邊。書迹臨湯鼎，吟聲接舜絃。白麻紅燭夜，清漏紫微天。雷電隨神筆，魚龍落彩牋。閑宵陪雍畤，清暑在甘泉。耿介非持祿，優游是養賢。冰清臨百粵，風靡化三川。委寄崇推轂，威儀壓控弦。梁園提彀騎，淮水換戎旃。照日青油濕，迎風錦帳鮮。黛蛾陳二八，珠履列三千。舞轉廻紅袖，歌愁歛翠鈿。滿堂開照曜，分座儼嬋娟。油額芙蓉帳，香塵玳瑁筵。繡旗隨影合，金陣似波旋。緹幕深廻互，朱門暗接連。彩虬蟠畫戟，花馬立金鞭。有客將誰託，無媒竊自憐。抑揚中散曲，漂泊孝廉船。未展干時策，徒拋負郭田。轉蓬猶邈爾，懷橘更澘然。投足乖蹊逕，冥心向簡編。未知魚躍地，空媿鹿鳴篇。稷下期方至，漳濱病未痊。定非籠外鳥，真是殼中蟬。蕙逕鄰幽澹，荆扉興靜便。草堂苔點點，蔬囿水濺濺。釣罷溪雲重，樵歸澗月圓。嬾多成宿疢，愁甚似春眠。木直終難怨，膏明只自煎。鄭鄉空健羨，陳榻未招延。旅食逢春盡，羈遊爲事牽。宦無毛義檄，婚乏阮脩錢。冉弱營中柳，披敷幕下蓮。儻能容委質，非敢望差肩。澀劒猶堪淬，餘朱或可研。從師當鼓篋，窮理久忘筌。折簡能榮瘁，遺簪莫棄捐。韶光如見借，寒谷變風煙。
題翠微寺二十二韻 溫庭筠 
邠土初成邑，虞賓竟讓王。乾符初得位，天弩夜收鋩。偃息齊三代，優游念四方。萬靈扶正寢，千嶂抱重岡。幽石歸階陛，喬柯入棟梁。火雲如沃雪，湯殿似含霜。澗籟添仙曲，巖花借御香。野麋陪獸舞，林鳥逐鵷行。鏡寫三秦色，窗搖八水光。問雲徵楚女，疑粉試何郎。蘭芷承雕輦，杉蘿入畫堂。受朝松露曉，頒朔桂煙涼。嵐濕金鋪外，溪鳴錦幄傍。倚絲憂漢祖，持璧告秦皇。短景催風馭，長星屬羽觴。儲君猶問豎，元老已登牀。鶴蓋趨平樂，雞人下建章。龍髯悲滿眼，螭首淚沾裳。疊鼓嚴靈杖，吹笙送夕陽。斷泉辭劒佩，昏日伴旂常。遺廟青蓮在，頹垣碧草芳。無因奏韶濩，流涕對幽篁。
過孔北海墓二十韻 溫庭筠 
撫事如神遇，臨風獨涕零。墓平春草綠，碑折古苔青。珪玉埋英氣，山河孕炳靈。發言驚辨囿，撝翰動文星。蘊策期干世，持權欲反經。激揚思壯志，流落歎頹齡。惡木人皆息，貪泉我獨醒。輪轅無匠石，刀几有庖丁。碌碌迷藏器，規規守挈瓶。憤容凌鼎鑊，公議動朝廷。故國將辭寵，危邦竟緩刑。鈍工磨白璧，凡石礪青萍。揭日昭東夏，摶風滯北溟。後塵遵軌轍，前席詠儀型。木秀當憂悴，弦傷不底寧。矜誇遭斥鷃，光彩困飛螢。白羽留談柄，清風襲德馨。鸞凰嬰雪刃，狼虎犯雲屏。蘭蕙荒遺址，榛蕪蔽舊坰。轘轅近沂水，何事戀明庭。
過華清宮二十二韻 溫庭筠 
憶昔開元日，承平事勝遊。貴妃專寵幸，天子富春秋。月白霓裳殿，風乾羯鼓樓。鬬雞花蔽膝，騎馬玉搔頭。繡轂千門妓，金鞍萬戶侯。薄雲欹雀扇，輕雪犯貂裘。過客聞韶濩，居人識冕旒。氣和春不覺，煙暖霽難收。澀浪和瓊甃，晴陽上彩斿。卷衣輕鬢嬾，窺鏡澹蛾羞。屏掩芙蓉帳，簾褰玳瑁鉤。重瞳分渭曲，纖手指神州。御案迷萱草，天袍妬石榴。深巖藏浴鳳，鮮隰媚潛虬。不料邯鄲蝨，俄成即墨牛。劒鋒揮太皞，旗焰拂蚩尤。內嬖陪行在，孤臣預坐籌。瑤簪遺翡翠，霜仗駐驊騮。豔笑雙飛斷，[香]魂一哭休。早梅悲蜀道，高樹隔昭丘。朱閣重霄近，蒼崖萬古愁。至今湯殿水，嗚咽縣前流。
洞戶二十二韻 溫庭筠 
洞戶連珠網，方疏隱碧潯。燭盤煙墜燼，簾壓月通陰。粉白仙郎署，霜清玉女砧。醉鄉高窈窈，棊陣靜愔愔。素手琉璃扇，玄髫玳瑁簪。昔邪看寄迹，梔子詠同心。樹列千秋勝，樓懸七夕鍼。舊詞翻白紵，新賦換黃金。唳鶴調蠻鼓，驚蟬應寶琴。舞疑繁易度，歌轉斷難尋。露委花相妬，風欹柳不禁。橋彎雙表逈，池漲一篙深。清蹕傳恢囿，黃旗幸上林。神鷹參翰苑，天馬破蹄涔。武庫方題品，文園有好音。朱莖殊菌蠢，丹桂欲蕭森。黼帳廻瑤席，華燈對錦衾。畫圖驚走獸，書帖得來禽。河曙秦樓映，山晴魏闕臨。綠囊逢趙后，青鎖見王沈。任達嫌孤憤，疎慵倦九箴。若爲南遁客，猶作臥龍吟。
送洛南李主簿 溫庭筠 
想君秦塞外，因見楚山青。槲葉曉迷路，枳花春滿庭。祿優仍侍膳，官散得專經。子敬懷愚谷，歸心在翠屏。
地肺山春日 溫庭筠  终南山
冉冉花明岸，涓涓水繞山。幾時拋俗事，來共白雲閑。
題陳處士幽居 溫庭筠 
松軒塵外客，高枕自蕭疎。雨後苔侵井，霜來葉滿渠。閑看鏡湖畫，秋得越僧書。若待前溪月，誰人伴釣魚。
題盧處士山居 溫庭筠  写山 寻访 写景 描写山
西溪問樵客，遙識楚人家。古樹老連石，急泉清露沙。千峰隨雨暗，一逕入雲斜。日暮飛鴉集，滿山蕎麥花。
題豐安里王相林亭二首 一 溫庭筠 
花竹有薄埃，嘉遊集上才。白蘋安石渚，紅葉子雲臺。朱戶雀羅設，黃門馭騎來。不知淮水濁，丹藕爲誰開。
題豐安里王相林亭二首 二 溫庭筠 
偶到烏衣巷，含情更惘然。西州曲堤柳，東府舊池蓮。星坼悲元老，雲歸送墨仙。誰知濟川檝，今作野人船。
早秋山居 溫庭筠 
山近覺寒早，草堂霜氣晴。樹凋窗有日，池滿水無聲。果落見猿過，葉乾聞鹿行。素琴機慮靜，空伴夜泉清。
和友人盤石寺逢舊友 溫庭筠 
楚寺上方宿，滿堂皆舊遊。月溪逢遠客，煙浪有歸舟。江館白蘋夜，水關紅葉秋。西風吹暮雨，汀草更堪愁。
送人南遊 溫庭筠 
送君遊楚國，江浦樹蒼然。沙淨有波迹，岸平多草煙。角悲臨海郡，月到渡淮船。唯以一桮酒，相思高楚天。
贈隱者 溫庭筠 
茅堂對薇蕨，爐曖一裘輕。醉後楚山夢，覺來春鳥聲。採茶溪樹綠，煮藥石泉清。不問人間事，忘機過此生。
渚宮晚春寄秦地友人 溫庭筠 
風華已眇然，獨立思江天。鳧鴈野塘水，牛羊春草煙。秦原曉重疊，灞浪夜潺湲。今日思歸客，愁容在鏡懸。
碧澗驛曉思 溫庭筠  抒情 羁旅 写景
香燈伴殘夢，楚國在天涯。月落子規歇，滿庭山杏花。
送幷州郭書記 溫庭筠 
賓筵得佳客，侯印有光輝。候騎不傳箭，迴文空上機。塞城收馬去，烽火射鵰歸。惟有嚴家瀨，回環逕草微。
贈越僧岳雲二首 一 溫庭筠 
世機消已盡，巾屨亦飄然。一室故山月，滿瓶秋澗泉。禪庵過微雪，鄉寺隔寒煙。應共白蓮客，相期松桂前。
贈越僧岳雲二首 二 溫庭筠 
蘭亭舊都講，今日意如何。有樹關深院，無塵到淺莎。僧居隨處好，人事出門多。不及新春雁，年年鏡水波。
詠山雞 溫庭筠 
萬壑動晴景，山禽凌翠微。繡翎翻草去，紅觜啄花歸。巢暖碧雲色，影孤清鏡輝。
清旦題採藥翁草堂 溫庭筠 
幽人尋藥逕，來自曉雲邊。衣濕朮花雨，語成松嶺煙。解藤開澗戶，踏石過溪泉。林外晨光動，山昏鳥滿天。
商山早行 溫庭筠  九年级上册(课外) 思乡 初中古诗 写景
晨起動征鐸，客行悲故鄉。雞聲茅店月，人迹板橋霜。槲葉落山路，枳花明驛牆。因思杜陵夢，鳧雁滿迴塘。
題竹谷神祠 溫庭筠 
蒼蒼松竹晚，一逕入荒祠。古樹風吹馬，虛廊日照旗。煙煤朝奠處，風雨夜歸時。寂寞東湖客，空看蔣帝碑。
途中有懷 溫庭筠 
驅車何日閑，擾擾路岐間。歲暮自多感，客程殊未還。亭臯汝陽道，風雪穆陵關。臘後寒梅發，誰人在故山。
登李羽士東樓 溫庭筠 
經客有餘音，他年終故林。高樓本危睇，涼月更傷心。此意竟難折，伊人成古今。流塵其可欲，非復嬾鳴琴。
題僧泰恭院二首 一 溫庭筠 
昔歲東林下，深公識姓名。爾來辭半偈，空復歎勞生。憂患慕禪味，寂寥遺世情。所歸心自得，何事倦塵纓。
題僧泰恭院二首 二 溫庭筠 
微生竟勞止，晤言猶是非。出門還有淚，看竹暫忘機。爽氣三秋近，浮生一笑稀。故山松菊在，終欲掩荆扉。
西遊書懷 溫庭筠 
渭川通野戍，有路上桑乾。獨鳥青天暮，驚麏赤燒殘。高秋辭故國，昨日夢長安。客意自如此，非關行路難。
送人東遊 溫庭筠  唐诗三百首 友情 送别 五言律诗 惜别 秋天
荒戍落黃葉，浩然離故關。高風漢陽渡，初日郢門山。江上幾人在，天涯孤櫂還。何當重相見，尊酒慰離顏。
寄山中友人 溫庭筠 
惟昔有歸趣，今茲固願言。嘯歌成往事，風雨坐涼軒。時物信佳節，歲華非故園。固知春草色，何意爲王孫。
贈考功盧郎中 溫庭筠 
白首方辭滿，荆扉對渚田。雪中無陋巷，醉後似當年。一笈負山藥，兩瓶攜澗泉。
春日寄岳州從事李員外二首 一 溫庭筠 
苒弱樓前柳，輕空花外窗。蝶高飛有伴，鶯早語無雙。剪勝裁春字，開屏見曉江。從來共情戰，今日欲歸降。
春日寄岳州從事李員外二首 二 溫庭筠 
從小識賓卿，恩深若弟兄。相逢在何日，此別不勝情。紅粉座中客，綵斿江上城。尚平婚嫁累，無路逐雙旌。
和段少常柯古 溫庭筠 
稱觴慙座客，懷刺即門人。素向寧知貴，清淡不厭貧。野梅江上晚，堤柳雨中春。未報淮南詔，何勞問白蘋。
海榴 溫庭筠 
海榴開似火，先解報春風。葉亂裁牋綠，花宜插鬢紅。蠟珠攢作蔕，緗綵剪成叢。鄭驛多歸思，相期一笑同。
李先生別墅望僧舍寶剎因作雙韻聲 溫庭筠 
棲息消心象，簷楹溢豔陽。簾櫳蘭露落，鄰里柳林涼。高閣過空谷，孤竿隔古岡。潭廬同淡蕩，髣髴復芬芳。
送淮陰孫令之官 溫庭筠 
隋堤楊柳煙，孤櫂正悠然。蕭寺通淮戍，蕪城枕楚壖。魚鹽橋上市，燈火雨中船。故老青葭岸，先知虙子賢。
宿輝公精舍 溫庭筠 
禪房無外物，清話此宵同。林彩水煙裏，澗聲[山]月中。橡霜諸壑霽，杉火一爐空。擁褐寒更徹，心知覺路通。
旅泊新津却寄一二知己 溫庭筠 
維舟息行役，霽景近江村。併起別離恨，似聞歌吹喧。高林月初上，遠水霧猶昏。王粲平生感，登臨幾斷魂。
贈僧雲栖 溫庭筠 
麈尾與筇杖，幾年離石壇。梵餘林雪厚，棊罷岳鐘殘。開卷喜先悟，漱缾知早寒。衡陽寺前雁，今日到長安。
雪夜與友生同宿曉寄近鄰 溫庭筠 
閉門羣動息，積雪透疎林。有客寒方覺，無聲曉已深。正繁聞近雁，併落起栖禽。寂寞寒塘路，憐君獨阻尋。
題造微禪師院 溫庭筠 
夜香聞偈後，岑寂掩雙扉。照竹燈和雪，看松月到衣。草堂疎磬斷，江寺故人稀。唯憶湘南雨，春風獨鳥歸。
鄠郊別墅寄所知 溫庭筠 
持頤望平綠，萬景集所思。南塘遇新雨，百草生容姿。幽鳥不相識，美人如何期。徒然委搖蕩，惆悵春風時。
盧氏池上遇雨贈同遊者 溫庭筠 
簟翻涼氣集，溪上潤殘棊。萍皺風來後，荷喧雨到時。寂寥閑望久，飄灑獨歸遲。無限松江恨，煩君解釣絲。
東歸有懷 溫庭筠 
晴川通野陂，此地昔傷離。一去迹常在，獨來心自知。鷺眠茭葉折，魚靜蓼花垂。無限高秋淚，扁舟極路岐。
休澣日西掖謁所知 溫庭筠 
赤墀高閣自從容，玉女窗扉報曙鐘。日麗九門青鎖闥，雨晴雙闕翠微峰。毫端蕙露滋仙草，琴上薰風入禁松。荀令鳳池春婉娩，好將餘潤變魚龍。
博山 溫庭筠 
博山香重欲成雲，錦段機絲妬鄂君。粉蝶團飛花轉影，彩鴛雙泳水生紋。青樓二月春將半，碧瓦千家日未曛。見說楊朱無限淚，豈能空爲路岐分。
送盧處士遊吳越 溫庭筠 
羨君東去見殘梅，唯有王孫獨未廻。吳苑夕陽明古堞，越宮春草上高臺。波生野水雁初下，風滿驛樓潮欲來。試逐漁舟看雪浪，幾多江燕荇花開。
過新豐 溫庭筠 
一劒乘時帝業成，沛中鄉里到咸京。寰區已作皇居貴，風月猶含白社情。泗水舊亭春草徧，千門遺瓦古苔生。至今留得離家恨，雞犬相聞落照明。
過潼關 溫庭筠 
地形盤屈帶河流，景氣澄明是勝遊。十里曉雞關樹暗，一行寒雁隴雲愁。片時無事溪泉好，盡日凝眸岳色秋。麈尾角巾應曠望，更嗟芳靄隔秦樓。
題西平王舊賜屏風 溫庭筠 
曾向金扉玉砌來，百花鮮濕隔塵埃。披香殿下櫻桃熟，結綺樓前芍藥開。朱鷺已隨新鹵簿，黃鸝猶濕舊池臺。世間剛有東流水，一送恩波更不廻。
河中陪帥遊亭 溫庭筠 
倚闌愁立獨徘徊，欲賦慙非宋玉才。滿座山光搖劒戟，繞城波色動樓臺。鳥飛天外斜陽盡，人過橋心倒影來。添得五湖多少恨，柳花飄蕩似寒梅。
和趙嘏題岳寺 溫庭筠 
疎鐘細響亂鳴泉，客省高臨似水天。嵐翠暗來空覺潤，澗茶餘爽不成眠。越僧寒立孤燈外，岳月秋當萬木前。張邴宦情何太薄，遠公窗外有池蓮。
蘇武廟 溫庭筠  唐诗三百首 隋・唐・五代 七言律诗 写人 凭吊古迹 赞颂
蘇武魂銷漢使前，古祠高樹兩茫然。雲邊雁斷胡天月，隴上羊歸塞草煙。廻日樓臺非甲帳，去時冠劒是丁年。茂陵不見封侯印，空向秋波哭逝川。
送客偶作 溫庭筠 
石路荒涼接野蒿，西風吹馬利如刀。小橋連驛楊柳晚，廢寺入門禾黍高。雞犬夕陽喧縣市，鳧鷖秋水曝城壕。故山有夢不歸去，官樹陌塵何太勞。
寒食前有懷 溫庭筠 
萬物鮮華雨乍晴，春寒寂歷近清明。殘芳荏苒雙飛蝶，曉睡朦朧百囀鶯。舊侶不歸成獨酌，故園雖在有誰耕。悠然更起嚴灘恨，一宿東風蕙草生。
宿雲際寺 溫庭筠 
白蓋微雲一逕深，東峰弟子遠相尋。蒼苔路熟僧歸寺，紅葉聲乾鹿在林。高閣清香生靜境，夜堂疎磬發禪心。自從紫桂巖前別，不見南能直至今。
寄岳州李外郎遠 溫庭筠 
含嚬不語坐持頤，天遠樓高宋玉悲。湖上殘棊人散後，岳陽微雨鳥來遲。早梅猶得廻歌扇，春水還應理釣絲。獨有袁宏正憔悴，一罇惆悵落花時。
遊南塘寄知者 溫庭筠 
白鳥梳翎立岸莎，藻花菱刺泛微波。煙光似帶侵垂柳，露點如珠落卷荷。楚水曉涼催客早，杜陵秋思傍蟬多。鎦公不信歸心切，聽取江樓一曲歌。
寄盧生 溫庭筠 
遺業荒涼近故都，門前堤路枕平湖。綠楊陰裏千家月，紅藕香中萬點珠。此地別來雙鬢改，幾時歸去片帆孤。他年猶擬金貂換，寄語黃公舊酒壚。
春日訪李十四處士 溫庭筠 
花深橋轉水潺潺，甪里先生自閉關。看竹已知行處好，望雲空得暫時閑。誰言有策堪經世，自是無錢可買山。一局殘棊千點雨，綠萍池上暮方還。
宿松門寺 溫庭筠 
白石青崖世界分，卷簾孤坐對氛氳。林間禪室春深雪，潭上龍堂夜半雲。落月蒼涼登閣在，曉鐘搖蕩隔江聞。西山舊是經行地，願漱寒缾逐領軍。
詠寒宵 溫庭筠 
寒宵何耿耿，良讌有餘姿。寶靺徘徊處，熏鑪悵望時。曲瓊垂翡翠，斜月到罘罳。委墜金釭燼，闌珊玉局棊。話窮猶注睇，歌罷尚持頤。晻暖遙相屬，氛氳積所思。秦蛾卷衣晚，胡雁度雲遲。上郡歸來夢，那知錦字詩。
寄渚宮遺民弘里生 溫庭筠 
柳弱湖堤曲，籬疎水巷深。酒闌初促席，歌罷欲分襟。波月欺華燭，汀雲潤故琴。鏡清花並蔕，牀冷簟連心。荷疊平橋暗，萍稀敗舫沈。城頭五通鼓，窗外萬家砧。異縣魚投浪，當年鳥共林。八行香未滅，千里夢難尋。未肯暌良願，空期嗣好音。他時因詠作，猶得比南金。
春盡與友人入裴氏林探漁竿 溫庭筠 
一逕互紆直，茅棘亦已繁。晴陽入荒竹，曖曖如春園。倚杖息慚倦，徘徊戀微暄。歷尋嬋娟節，翦破蒼筤根。地閉修莖孤，林振餘籜翻。適心在所好，非必尋湘沅。
洛陽 溫庭筠 
鞏樹先春雪滿枝，上陽宮柳囀黃鸝。桓譚未便忘西笑，豈爲長安有鳳池。
題賀知章故居疊韻作 溫庭筠 
廢砌翳薜荔，枯湖無菰蒲。老媼飽藁草，愚儒輸逋租。
雨中與李先生期垂釣先後相失因作疊韻 溫庭筠 
隔石覓屐跡，西溪迷雞啼。小鳥擾曉沼，犂泥齊低畦。
春日雨 溫庭筠 
細雨濛濛入絳紗，湖亭寒食孟珠家。南朝漫自稱流品，宮體何曾爲杏花。
細雨 溫庭筠 
憑軒望秋雨，涼入暑衣清。極目鳥頻沒，片時雲復輕。沼萍開更歛，山葉動還鳴。楚客秋江上，蕭蕭故國情。
秋雨 溫庭筠 
雲滿鳥行滅，池涼龍氣腥。斜飄看棊簟，疎灑望山亭。細響鳴林葉，圓文破沼萍。秋陰杳無際，平野但冥冥。
春初對暮雨 溫庭筠 
淅瀝生叢篠，空濛泫網軒。暝姿看遠樹，春意入塵根。點細飄風急，聲輕入夜繁。雀喧爭槿樹，人靜出蔬園。瓦濕光先起，房深影易昏。不應江上草，相與滯王孫。
雪二首 一 溫庭筠 
硯水池先凍，窗風酒易消。鴉聲出山郭，人跡過村橋。稍急方縈轉，才深未寂寥。細光穿暗隟，輕白駐寒條。草靜封還折，松攲墮復搖。謝莊今病眼，無意坐通宵。
雪二首 二 溫庭筠 
羸驂出更慵，林寺已疎鐘。踏緊寒聲澀，飛交細點重。圃斜人過跡，皆靜鳥行蹤。寂寞梁鴻病，誰人代夜舂。
送人遊淮海 溫庭筠 
背檣燈色暗，宿客夢初成。半夜竹窗雨，滿池荷葉聲。簟涼秋閤思，木落故山情。明發又愁起，桂花溪水清。
原隰荑綠柳 溫庭筠  柳树 愿望 写景
逈野韶光早，晴川柳滿堤。拂塵生嫩綠，披雪見柔荑。碧玉牙猶短，黃金縷未齊。腰肢弄寒吹，眉意入春閨。預恐狂夫折，迎牽逸客迷。新鶯將出谷，應借一枝棲。
宿白蓋峰寺寄僧 溫庭筠 
山房霜氣晴，一宿遂平生。閤上見林影，月中聞澗聲。佛燈銷永夜，僧磬徹寒更。不學何居士，焚香爲宦情。
送僧東遊 溫庭筠 
師歸舊山去，此別已悽然。燈影秋江寺，篷聲夜雨船。鷗飛吳市外，麟臥晉陵前。若到東林社，誰人更問禪。
盤石寺留別成公 溫庭筠 
槲葉蕭蕭帶葦風，寺前歸客別支公。三秋岸雪花初白，一夜林霜葉盡紅。山疊楚天雲壓塞，浪遙吳苑水連空。悠然旅榜頻迴首，無復松窗半偈同。
題中南佛塔寺 溫庭筠 
鳴泉隔翠微，千里到柴扉。地勝人無慾，林昏虎有威。澗苔侵客屨，山雪入禪衣。桂樹芳陰在，還期歲晏歸。
馬嵬佛寺 溫庭筠 
荒雞夜唱戰塵深，五鼓雕輿過上林。才信傾城是真語，直敎塗地始甘心。兩重秦苑成千里，一炷胡香抵萬金。曼倩死來無絕藝，後人誰肯惜青禽。
清涼寺 溫庭筠 
黃花紅樹謝芳蹊，宮殿參差黛巘西。詩閤曉窗藏雪嶺，畫堂秋水接藍溪。松飄晚吹摐金鐸，竹蔭寒苔上石梯。妙跡奇名竟何在，下方煙暝草萋萋。
贈盧長史 溫庭筠 
移病欲成隱，扁舟歸舊居。地深新事少，官散故交疎。道直更無侶，家貧唯有書。東門煙水夢，非獨爲鱸魚。
秋日旅舍寄義山李侍御 溫庭筠 
一水悠悠隔渭城，渭城風物近柴荆。寒蛩乍響催機杼，旅雁初來憶弟兄。自爲林泉牽曉夢，不關砧杵報秋聲。子虛何處堪消渴，試向文園問長卿。
晚坐寄友人 溫庭筠 
九枝燈在瑣窗空，希逸無聊恨不同。曉夢未離金夾膝，早寒先到石屏風。遺簪可惜三秋白，蠟燭猶殘一寸紅。應卷鰕簾看皓齒，鏡中惆悵見梧桐。
送渤海王子歸本國 溫庭筠  赠别 惜别 友情
疆理雖重海，車書本一家。盛勳歸舊國，佳句在中華。定界分秋漲，開帆到曙霞。九門風月好，回首是天涯。
送李生歸舊居 溫庭筠 
一從征戰後，故社幾人歸。薄宦離山久，高談與世稀。夕陽當板檻，春日入柴扉。莫却嚴灘意，西溪有釣磯。
送襄州李中丞赴從事 溫庭筠 
漢庭文采有相如，天子通宵愛子虛。把釣看棊高興盡，焚香起草宦情疎。楚山重疊當歸路，溪月分明到直廬。江雨瀟瀟帆一片，此行誰道爲鱸魚。
江上別友人 溫庭筠 
秋色滿葭菼，離人西復東。幾年方暫見，一笑又難同。地勢蕭陵歇，江聲禹廟空。如何暮灘上，千里逐征鴻。
與友人別 溫庭筠 
半醉別都門，含悽上古原。晚風楊葉社，寒食杏花村。薄暮牽離緒，傷春憶晤言。年芳本無限，何況有蘭孫。
鴻臚寺有開元中錫宴堂樓臺池沼雅爲勝絕荒涼遺址僅有存者偶成四十韻 溫庭筠 
明皇昔御極，神聖垂耿光。沈機發雷電，逸躅陵堯湯。西覃積石山，北至窮髮鄉。四凶有獬豸，一臂無螳螂。嬋娟得神豔，郁烈聞國香。紫縧鳴羯鼓，玉管吹霓裳。祿山未封侯，林甫才爲郎。昭融廓日月，妥帖安紀綱。羣生到壽域，百辟趨明堂。四海正夷宴，一塵不飛揚。天子自猶豫，侍臣宜樂康。軋然閶闔開，赤日生扶桑。玉砌露盤紆，金壺漏丁當。劒佩相擊觸，左右隨趨蹌。玄珠十二旒，紅粉三千行。顧盻生羽翼，叱嗟廻雪霜。神霞凌雲閣，春水驪山陽。盤鬬九子糭，甌擎五雲漿。雙瓊京兆博，七鼓邯鄲娼。毰毸碧雞鬬，蘢葱翠雉場。杖官繡蔽膝，寶馬金鏤錫。椒塗隔鸚鵡，柘彈驚鴛鴦。猗歟華國臣，鬢髪俱蒼蒼。錫宴得幽致，車從真煒煌。畫鷁照魚鼈，鳴騶亂鶖鶬。颭灩蕩碧波，炫煌迷橫塘。縈盈舞廻雪，宛轉歌遶梁。豔帶畫銀絡，寶梳金鈿筐。沈冥類漢相，醉倒疑楚狂。一旦紫微東，胡星森耀芒。憑陵逐鯨鯢，唐突驅犬羊。縱火三月赤，戰塵千里黃。殽函與府寺，從此俱荒涼。茲地乃蔓草，故基摧壞牆。枯池接斷岸，唧唧啼寒螿。敗荷塌作泥，死竹森如槍。遊人問老吏，相對聊感傷。豈必見麋鹿，然後堪迴腸。幸今遇太平，令節稱羽觴。誰知曲江曲，歲歲棲鸞凰。
訪知玄上人遇暴經因有贈 溫庭筠 
縹帙無塵滿畫廊，鍾山弟子靜焚香。惠能未肯傳心法，張湛徒勞與眼方。風颺檀煙銷篆印，日移松影過禪牀。客兒自有翻經處，江上秋來蕙草荒。
寄崔先生 溫庭筠 
往年江海別元卿，家近山陽古郡城。蓮浦香中離席散，柳堤風裏釣船橫。星霜荏苒無音信，煙水微茫變姓名。菰黍正肥魚正美，五侯門下負平生。
敬荅李先生 溫庭筠 
七里灘聲舜廟前，杏花初盛草芊芊。綠昏晴氣春風岸，紅漾輕綸野水天。不爲傷離成極望，更因行樂惜流年。一瓢無事麛裘暖，手弄溪波坐釣船。
宿一公精舍 溫庭筠 
夜闌黃葉寺，瓶錫兩俱能。松下石橋路，雨中山殿燈。茶爐天姥客，棊席剡溪僧。還笑長門賦，高秋臥茂陵。
月中宿雲居寺上方 溫庭筠 
虛閤披衣坐，寒堦踏葉行。衆星中夜少，圓月上方明。靄盡無林色，喧餘有澗聲。祗應愁恨事，還逐曉光生。
登盧氏臺 溫庭筠 
勝地當通邑，前山有故居。臺高秋盡出，林斷野無餘。白露鳴蛩急，晴天度雁疎。由來放懷地，非獨在吾廬。
牡丹二首 一 溫庭筠 
輕陰隔翠幃，宿雨泣晴暉。醉後佳期在，歌餘舊意非。蝶繁經粉住，蜂重抱香歸。莫惜薰爐夜，因風到舞衣。
牡丹二首 二 溫庭筠 
水漾晴紅壓疊波，曉來金粉覆庭莎。裁成豔思偏應巧，分得春光最數多。欲綻似含雙靨笑，正繁疑有一聲歌。華堂客散簾垂地，想凭闌干歛翠蛾。
反生桃花發因題 溫庭筠 
疾眼逢春四壁空，夜來山雪破東風。未知王母千年熟，且共劉郎一笑同。已落又開橫晚翠，似無如有帶朝紅。僧虔蠟炬高三尺，莫惜連宵照露叢。
杏花 溫庭筠 
紅花初綻雪花繁，重疊高低滿小園。正見盛時猶悵望，豈堪開處已繽翻。情爲世累詩千首，醉是吾鄉酒一樽。杳杳豔歌春日午，出牆何處隔朱門。
和太常杜少卿東都脩[行]里有嘉蓮 溫庭筠 
春秋罷注直銅龍，舊宅嘉蓮照水紅。兩處龜巢清露裏，一時魚躍翠莖東。同心表瑞荀池上，半面分妝樂鏡中。應爲臨川多麗句，故持重豔向西風。
題磁嶺海棠花 溫庭筠 
幽態竟誰賞，歲華空與期。島迴香盡處，泉照豔濃時。蜀彩淡搖曳，吳妝低怨思。王孫又誰恨，惆悵下山遲。
苦楝花 溫庭筠 
院裏鶯歌歇，牆頭蝶舞孤。天香薰羽葆，宮紫暈流蘇。晻曖迷青瑣，氤氳向畫圖。只應春惜別，留與博山爐。
自有扈至京師已後朱櫻之期 溫庭筠 
露圓霞赤數千枝，銀籠誰家寄所思。秦苑飛禽諳熟早，杜陵遊客恨來遲。空看翠幄成陰日，不見紅珠滿樹時。盡日徘徊濃影下，祗應重作釣魚期。
答段柯古見嘲 溫庭筠 
彩翰殊翁金繚繞，一千二百逃飛鳥。尾薪橋下未爲癡，暮雨朝雲世間少。
蓮花 溫庭筠  荷花 咏物 咏物诗
綠塘搖灩接星津，軋軋蘭橈入白蘋。應爲洛神波上韈，至今蓮蘂有香塵。
龍尾驛婦人圖 溫庭筠 
慢笑開元有倖臣，直敎天子到蒙塵。今來看畫猶如此，何況親逢絕世人。
薛氏池垂釣 溫庭筠 
池塘經雨更蒼蒼，萬點荷珠曉氣涼。朱瑀空偷御溝水，錦鱗紅尾屬嚴光。
簡同志 溫庭筠 
開濟由來變盛衰，五車纔得號鎡基。留侯功業何容易，一卷兵書作帝師。
二月十五日櫻桃盛開自所居躡履吟翫競名王澤章洋才 溫庭筠 
曉覺籠煙重，春深染雪輕。靜應留得蝶，繁欲不勝鶯。影亂晨飆急，香多夜雨晴。似將千萬恨，西北爲卿卿。
寒食節日寄楚望二首 一 溫庭筠 
芳蘭無意綠，弱柳何窮縷。心斷入淮山，夢長穿楚雨。繁花如二八，好月當三五。愁碧竟平臯，韶紅換幽圃。流鶯隱員樹，乳燕喧餘哺。曠望戀曾臺，離憂集環堵。當年不自遣，晚得終何補。鄭谷有樵蘇，歸來要腰斧。
寒食節日寄楚望二首 二 溫庭筠 
家乏兩千萬，時當一百五。颸颸楊柳風，穰穰櫻桃雨。年芳苦沈潦，心事如摧櫓。金犢近蘭汀，銅龍接花塢。青蔥建楊宅，隱轔端門鼓。綵素拂庭柯，輕毬落鄰圃。三春謝游衍，一笑牽規矩。獨有恩澤侯，歸來看楚舞。
清明日 溫庭筠  清明节 踏青
清娥畫扇中，春樹鬱金紅。出犯繁花露，歸穿弱柳風。馬驕偏避幰，雞駭乍開籠。柘彈何人發，黃鸝隔故宮。
嘲三月十八日雪 溫庭筠  梨花 写雪 雪
三月雪連夜，未應傷物華。只緣春欲盡，留著伴梨花。
楊柳八首 一 溫庭筠 
宜春苑外最長條。閑褭春風伴舞腰，正是玉人腸斷處。一渠春水赤闌橋。
楊柳八首 二 溫庭筠 
南內牆東御路旁，預知春色柳絲黃。杏花未肯無情思，何是情人最斷腸。
楊柳八首 三 溫庭筠  咏物 柳树 写人 咏物诗
蘇小門前柳萬條，毶毶金線拂平橋。黃鶯不語東風起，深閉朱門伴細腰。
楊柳八首 四 溫庭筠 
金縷毶毶碧瓦溝，六宮眉黛惹春愁。晚來更帶龍池雨，半拂闌干半入樓。
楊柳八首 五 溫庭筠 
館娃宮外鄴城西，遠映征帆近拂堤。繫得王孫歸意切，不關春草綠萋萋。
楊柳八首 六 溫庭筠 
兩兩黃鸝色似金，褭枝啼露動芳音。春來幸自長如線，可惜牽纏蕩子心。
楊柳八首 七 溫庭筠  柳树 宫廷 写景
御柳如絲映九重，鳳皇窗柱繡芙蓉。景陽樓畔千條露，一面新妝待曉鐘。
楊柳八首 八 溫庭筠 
織錦機邊鶯語頻，停梭垂淚憶征人。塞門三月猶蕭索，縱有垂楊未覺春。
客愁 溫庭筠 
客愁看柳色，日日逐春深。蕩漾春風裏，誰知歷亂心。
和周繇 溫庭筠 
齊馬馳千駟，盧姬逞十三。玳筵方喜睞，金勒自䟃𧽼。墮珥情初洽，鳴鞭戰未酣。神交花冉冉，眉語柳毶毶。却略青鸞鏡，翹翻翠鳳篸。專城有佳對，寧肯顧春蠶。
光風亭夜宴妓有醉毆者 溫庭筠 
吳國初成陣，王家欲解圍。拂巾雙雉呌，飄瓦兩鴛飛。
南歌子詞二首 一 溫庭筠 
一尺深紅勝麴塵，天生舊物不如新。合歡桃核終堪恨，裏許元來別有人。
南歌子詞二首 二 溫庭筠 
井底點燈深燭伊，共郎長行莫圍棊。玲瓏骰子安紅豆，入骨相思知不知。
題李衛公詩二首 一 溫庭筠 
蒿棘深春衛國門，九年於此盜乾坤。兩行密疏傾天下，一夜陰謀達至尊。肉視具僚忘匕箸，氣吞同列削寒溫。當時誰是承恩者，肯有餘波達鬼邨。
題李衛公詩二首 二 溫庭筠 
勢欲凌雲威觸天，權傾諸夏力排山。三年驥尾有人附，一日龍鬚無路攀。畫閤不開梁燕去，朱門罷埽乳鴉還。千巖萬壑應惆悵，流水斜傾出武關。
題谷隱蘭若 溫庭筠 
風帶巢熊拗樹聲，老僧相引入雲行。半坡新路畬纔了，一谷寒煙燒不成。
句 溫庭筠 
春水碧于天，畫船聽雨眠。綠樹遶村含細雨，寒潮背郭捲平沙。
觀山燈獻徐尚書 一 段成式 
風杪影凌亂，露輕光陸離。如霞散仙掌，似燒上峨嵋。道樹千花發，扶桑九日移。因山成衆像，不復藉蟠螭。
觀山燈獻徐尚書 二 段成式 
湧出多寶塔，往來飛錫僧。分明三五月，傳照百千燈。馴狖移高柱，慶雲遮半層。夜深寒焰白，猶自綴金繩。
觀山燈獻徐尚書 三 段成式 
磊落風初定，輕明雲乍妨。疎中搖月彩，繁處雜星芒。火樹枝柯密，燭龍鱗甲張。窮愁讀書者，應得假餘光。
和徐商賀盧員外賜緋 段成式 
雲雨軒懸鶯語新，一篇佳句占陽春。銀黃年少偏欺酒，金紫風流不讓人。連璧座中斜日滿，貫珠歌裏落花頻。莫辭倒載吟歸去，看欲東山又吐茵。
河出榮光 段成式 
符命自陶唐，吾君應會昌。千年清德水，九折滿榮花。極岸浮佳氣，微波照夕陽。澄輝明貝闕，散彩入龍堂。近帶關雲紫，遙連日道黃。馮夷矜海若，漢武貴宣房。漸沒孤槎影，仍呈一葦航。撫躬悲未濟，作頌喜時康。
哭李羣玉 段成式 
曾話黃陵事，今爲白日摧。老無兒女累，誰哭到泉臺。
寄溫飛卿牋紙 段成式 
三十六鱗充使時，數番猶得裹相思。待將袍襖重抄了，盡寫襄陽播掿詞。
題石泉蘭若 段成式 
矗竹爲籬松作門，石楠陰底藉芳蓀。方袍近日少平叔，注得逍遙無處論。
牛尊師宅看牡丹 段成式 
洞裏仙春日更長，翠叢風翦紫霞芳。若爲蕭史通家客，情願扛壺入醉鄉。
觀碁 段成式 
閑對奕楸傾一壺，黃羊枰上幾成都。他時謁帝銅池曉，便賭宣城太守無。
呈輪上人 段成式 
虎到前頭心不驚，殘陽擇蝨嬾逢迎。東林水石未勝此，要假遠公方有名。
題谷隱蘭若三首 一 段成式 
風惹閑雲半谷陰，巖西隱者醉相尋。草衰乍覺徑增險，葉盡却疑溪不深。
題谷隱蘭若三首 二 段成式 
鳥啄靈雛戀落暉，村情山趣頓忘機。丹成道士過門數，葉盡寒猨下嶺稀。
題谷隱蘭若三首 三 段成式 
風帶巢熊拗樹聲，老僧相引入雲行。半陂新路畬纔了，一谷寒煙燒不成。
嘲元中丞 段成式 
鶯裏花前選孟光，東山逋客酒初狂。素蛾畢竟難防備，燒得河車莫遣嘗。
寄周繇求人參 段成式 
少賦令才猶強作，衆醫多識不能呼。九莖仙草真難得，五葉靈根許惠無。
嘲飛卿七首 一 段成式 
曾見當壚一箇人，入時裝束好腰身。少年花蔕多芳思，只向詩中寫取真。
嘲飛卿七首 二 段成式 
醉袂幾侵魚子纈，飄纓長罥鳳皇釵。知君欲作閑情賦，應願將身作錦鞋。
嘲飛卿七首 三 段成式 
翠蝶密偎金叉首，青蟲危泊玉釵梁。愁生半額不開靨，只爲多情團扇郎。
嘲飛卿七首 四 段成式 
柳煙梅雪隱青樓，殘日黃鸝語未休。見說自能裁袙腹，不知誰更著帩頭。
嘲飛卿七首 五 段成式 
愁機嬾織同心苣，悶繡先描連理枝。多少風流詞句裏，愁中空詠早環詩。
嘲飛卿七首 六 段成式 
燕支山色重能輕，南陽水澤鬬分明。不煩射雉先張翳，自有琴中威鳳聲。
嘲飛卿七首 七 段成式 
半歲愁中鏡似荷，牽環撩鬢却須磨。花前不復抱瓶渴，月底還應琢刺歌。
柔卿解籍戲呈飛卿三首 一 段成式 
長擔犢車初入門，金牙新醞盈深罇。良人爲漬木瓜粉，遮却紅腮交午痕。
柔卿解籍戲呈飛卿三首 二 段成式 
最宜全幅碧鮫綃，自襞春羅等舞腰。未有長錢求鄴錦，且令裁取一團嬌。
柔卿解籍戲呈飛卿三首 三 段成式 
出意挑鬟一尺長，金爲鈿鳥簇釵梁。鬱金種得花茸細，添入春衫領裏香。
戲高侍御七首 一 段成式 
百媚城中一箇人，紫羅垂手見精神。青琴仙子長敎示，自小來來號阿真。
戲高侍御七首 二 段成式 
七尺髮猶三角梳，玳牛獨駕長檐車。曾城自有三青鳥，不要蓮東雙鯉魚。
戲高侍御七首 三 段成式 
花恨紅腰柳妬眉，東鄰牆短不曾窺。猶憐最小分瓜日，奈許迎春得藕時。
戲高侍御七首 四 段成式 
自等腰身尺六疆，兩重危鬢盡釵長。欲熏羅薦嫌龍腦，須爲尋求石葉香。
戲高侍御七首 五 段成式 
別起青樓作幾層，斜陽幔卷鹿盧繩。厭裁魚子深紅纈，泥覓蜻蜓淺碧綾。
戲高侍御七首 六 段成式 
詐嫌嚼貝磨衣鈍，私帶男錢壓鬢低。不獨邯鄲新嫁女，四枝鬟上插通犀。
戲高侍御七首 七 段成式 
可羨羅敷自有失，愁中漫捋白髭鬚。豹錢驄子能擎舉，兼著連乾許換無。
送僧二首 一 段成式 
形神不滅論初成，愛馬乘閑入帝京。四十三年虛過了，方知僧裏有唐生。
送僧二首 二 段成式 
想到頭陀最上方，桂陰猶認惠宗房。因行戀燒歸來晚，窗下猶殘一字香。
猨 段成式 
却憶書齋值晚晴，挽枝閑嘯激蟬清。影沈巴峽夜巖色，蹤絕石塘寒瀨聲。
送穆郎中赴闕 段成式 
應念愁中恨索居，鸝歌聲裏且踟蹰。若逢金馬門前客，爲說虞卿久著書。
折楊柳七首 一 段成式 
枝枝交影鎖長門，嫩色曾沾雨露恩。鳳輦不來春欲盡，空留鶯語到黃昏。
折楊柳七首 二 段成式 
水殿年年占早芳，柔條偏惹御爐香。而今萬乘多巡狩，輦路無陰綠草長。
折楊柳七首 三 段成式 
玉樓煙薄不勝芳，金屋寒輕翠帶長。公子驊騮往何處，綠陰堪繫紫遊韁。
折楊柳七首 四 段成式 
嫩葉初齊不耐寒，風和時拂玉欄干。君王去日曾攀折，泣雨傷春翠黛殘。
折楊柳七首 五 段成式 
微黃纔綻未成陰，繡戶珠簾相映深。長恨早梅無賴極，先將春色出前林。
折楊柳七首 六 段成式 
隋家堤上已成塵，漢將營邊不復春。只向江南幷塞北，酒旗相伴惹行人。
折楊柳七首 七 段成式 
陌上河邊千萬枝，怕寒愁雨盡低垂。黃金穟短人多折，已恨東風不展眉。
哭李羣玉 段成式 
酒裏詩中三十年，縱橫唐突世喧喧。明時不作禰衡死，傲盡公卿歸九泉。
漢宮詞二首 一 段成式 
歌舞初承恩寵時，六宮學妾畫蛾眉。君王厭世妾頭白，聞唱歌聲却淚垂。
漢宮詞二首 二 段成式 
二八能歌得進名，人言選入便光榮。豈知妃后多嬌妬，不許君前唱一聲。
醉中吟 段成式 
只愛糟牀滴滴聲，長愁聲絕又醒醒。人間榮辱不常定，唯有南山依舊青。
桃源僧舍看花 段成式 
前年帝里探春時，寺寺名花我盡知。今日長安已灰燼，忍能南國對芳枝。
和周繇見嘲 段成式 
才甘魚目並，藝怯馬蹄間。王謝初飛蓋，姬姜盡下山。縛雞方角逐，射雉豈開顏。亂翠移林色，狂紅照座殷。防梭齒雖在，乞帽鬢慙斑。儻恕相如瘦，應容累騎還。
和張希復詠宣律和尚袈裟 段成式 
南山披時寒夜中，一角不動毗嵐風。何人見此生慙媿，斷續猶應護得龍。
句 段成式 
高談敬風鑒，古貌怯冰稜。虱暴妨歸夢，蟲喧徹曙更。夢裏思甘露，言中惜惠燈。新破毗曇義，相期卜夜論。隨樵劫猨藏，隈石覷熊緣。[捽]胡雲彩落，疻面月痕消。擲履仙鳧起，撦衣蝴蝶飄。羞中含薄怒，顰裏帶餘嬌。醒後猶攘臂，歸時更折腰。狂夫自纓絕，眉勢倩人描。不願石郎戴笠，難甘玉女披衣。
皎皎詞 劉駕 
皎皎復皎皎，逢時即爲好。高秋亦有花，不及當春草。班姬入後宮，飛燕舞東風。青娥中夜起，長歎月明裏。
長安旅舍紓情投先達 劉駕 
岐路不在地，馬蹄徒苦辛。上國聞姓名，不如山中人。大宅滿六街，此身入誰門。愁心日散亂，有似空中塵。白露下長安，百蟲鳴草根。方當秋賦日，却憶歸山村。靜女頭欲白，良媒況我鄰。無令苦長歎，長歎銷人魂。
送友下第遊鴈門 劉駕 
相別灞水湄，夾水柳依依。我願醉如死，不見君去時。所詣星斗北，直行到猶遲。況復挈空囊，求人悲路岐。北門記室賢，愛我學古詩。待君如待我，此事固不疑。鴈門春色外，四月鴈未歸。主人拂金臺，延客夜開扉。舒君鬱鬱懷，飲彼白玉巵。若不化女子，功名豈無期。
讀史 劉駕 
平地見天涯，登高天更遠。功名及所望，岐路又滿眼。萬金買園林，千金修池館。他人厭遊覽，身獨戀軒冕。唯有漢二疎，應覺還家晚。
送李垣先輩歸嵩少舊居 劉駕 
高秋灞滻路，游子多慘戚。君於此地行，獨以尋春色。文章滿人口，高第非苟得。要路在長安，歸山却爲客。□□□□□，狂歌罷歎息。我豈無故山，千里同外國。
苦寒吟 劉駕  冬天 生活 凄凉
百泉凍皆咽，我吟寒更切。半夜倚喬松，不覺滿衣雪。竹竿有甘苦，我愛抱苦節。鳥聲有悲歡，我愛口流血。潘生若解吟，更早生白髮。
上巳日 劉駕 
上巳曲江濱，喧於市朝路。相尋不見者，此地皆相遇。日光去此遠，翠幕張如霧。何事歡娛中，易覺春城暮。物情重此節，不是愛芳樹。明日花更多，何人肯回顧。
春臺 劉駕 
臺上樹陰合，臺前流水多。青春不出門，坐見野田花。誰能學公子，走馬逐香車。六街塵滿衣，鼓絕方還家。
釣臺懷古 劉駕 
澄流可濯纓，嚴子但垂綸。孤坐九層石，遠笑清渭濱。潛龍飛上天，四海豈無雲。清氣不零雨，安使洗塵氛。我來吟高風，髣髴見斯人。江月尚皎皎，江石亦磷磷。如何臺下路，明日又迷津。
勵志 劉駕 
白髮豈有情，貴賤同日生。二輪不暫駐，似趂長安程。前堂吹參差，不作緱山聲。後園植木槿，月照無餘英。及時立功德，身後猶光明。仲尼亦爲土，魯人焉敢耕。
唐樂府十首 送征夫 劉駕 
昔送征夫苦，今送征夫樂。寒衣縱攜去，應向歸時着。天子待功成，別造凌煙閣。
唐樂府十首 輪者謳 劉駕 
輓粟上高山，高山若平地。力盡心不怨，同我家私事。去者不遑寧，歸者唱歌行。相逢古城下，立語天未明。一身遠出塞，十口無稅征。
唐樂府十首 弔西人 劉駕 
河湟父老地，盡知歸明主。將軍入空城，城下弔黃土。所願邊人耕，歲歲生禾黍。
唐樂府十首 邊軍過 劉駕 
城前兵馬過，城裏人高臥。官家自供給，畏我田產破。健兒食肥肉，戰馬食新穀。食飽物有餘，所恨無兩腹。草青見軍過，草白見軍回。軍回人更多，盡繫西戎來。
唐樂府十首 望歸馬 劉駕 
東人望歸馬，馬歸蓮峰下。蓮峰與地平，亦不更徵兵。
唐樂府十首 祝河水 劉駕 
河水清瀰瀰，照見遠樹枝。征人不飲馬，再拜祝馮夷。從今億萬歲，不見河濁時。
唐樂府十首 田西邊 劉駕 
刀劒作鋤犂，耕田古城下。高秋禾黍多，無地放羊馬。
唐樂府十首 崑山 劉駕 
昔時玉爲寶，崑山過不得。今時玉爲塵，崑山入中國。白玉尚如塵，誰肯愛金銀。
唐樂府十首 樂邊人 劉駕 
在鄉身亦勞，在邊腹亦飽。父兄若一處，任向邊頭老。
唐樂府十首 獻賀觴 劉駕 
莫但取河湟，河湟非邊疆。願今日入處，亦似天中央。天子壽萬歲，再拜獻此觴。
且可憐行 劉駕 
園中花自早，不信外無花。良人未朝去，先出登香車。□□五□輪，滿城聞嘔啞。侍兒衣各別，頭上金雀多。祗是一家人，路人疑千家。過後香滿陌，直到春日斜。今朝且可憐，莫問久如何。
鄰女 劉駕 
君嫌鄰女醜，取婦他鄉縣。料嫁與君人，亦爲鄰所賤。菖蒲花可貴，只爲人難見。
秦娥 劉駕 
秦娥十四五，面白於指爪。羞人夜採桑，驚起戴勝鳥。
古出塞 劉駕 
胡風不開花，四氣多作雪。北人尚凍死，況我本南越。古來犬羊地，巡狩無遺轍。九土耕不盡，武皇猶征伐。中天有高閣，圖畫何時歇？坐恐塞上山，低於沙中骨。
寄遠 劉駕 
雪花豈結子，徒滿連理枝。嫁作征人妻，不得長相隨。去年君點行，賤妾是新姬。別早見未熟，入夢無定姿。悄悄空閨中，蛩聲遶羅幃。得書喜猶甚，況復見君時。
下第後屏居長安書懷寄太原從事 劉駕 
刖足豈更長，良工隔千里。故山彭蠡上，歸夢向汾水。低摧神氣盡，僮僕心亦恥。未達誰不然，達者心思此。行年忽已壯，去老年更幾。功名生不彰，身歿豈爲鬼。纔看芳草歇，即歎涼風起。匹馬未來期，嘶聲尚在耳。
早行 劉駕 
馬上續殘夢，馬嘶時復驚。心孤多所虞，僮僕近我行。棲禽未分散，落月照古城。莫羨居者閑，冢邊人已耕。
青門路 劉駕 
青門有歸路，坦坦高槐下。貧賤自恥歸，此地誰留我。門開送客去，落日嬾回馬。旅食帝城中，不如遠遊者。舟成於陸地，風水終相假。吾道諒如斯，立身無苟且。
戰城南 劉駕 
城南征戰多，城北無飢鴉。白骨馬蹄下，誰言皆有家。城前水聲苦，倏忽流萬古。莫爭城外城，城裏終閑土。
曲江春霽 劉駕 
宿雨洗秦樹，舊花如新開。池邊草未乾，日照人馬來。馬蹄踏流水，漸漸成塵埃。鴛鴦不敢下，飛繞岸東西。此地喧仍舊，歸人亦滿街。
贈先達 劉駕 
終南蒼翠好，未必如故山。心期在榮名，三載居長安。昔蒙大雅匠，勉我工五言。業成時不重，辛苦只自憐。皎皎機上絲，盡作秦箏弦。貧女皆罷織，富人豈不寒。驚風起長波，浩浩何時還？待君當要路，一指王化源。
有感 劉駕 
弓劒不自行，難引河湟思。將軍半夜飲，十里聞歌飲。高門幾世宅，舞袖仍新賜。誰遣一書來，燈前問邊事。
姑蘇臺 劉駕 
勾踐飲膽日，吳酒正滿杯。笙歌入海雲，聲自姑蘇來。西施舞初罷，侍兒整金釵。衆女不敢妒，自比泉下泥。越鼓聲騰騰，吳天隔塵埃。難將甬東地，更學會稽棲。霸跡一朝盡，草中棠梨開。
山中有招 劉駕 
朗朗山月出，塵中事由生。人心雖不閑，九陌夜無行。學古以求聞，有如石上耕。齊姜早作婦，豈識閨中情。何如此幽居，地僻人不爭。嘉樹自昔有，茅屋因我成。取薪不出門，采藥於前庭。春花雖無種，枕席芙蓉馨。君來食葵藿，天爵豈不榮。
空城雀 劉駕 
飢啄空城上，莫近太倉粟。一粒未充腸，却入公子腹。且弔城上骨，幾曾害爾族。不聞莊辛語，今日寒蕪綠。
馮叟居 劉駕 
天作馮叟居，山僧尚嫌僻。開門因兩樹，結宇倚翠壁。溪南有微徑，時遇採芝客。往往白雲生，對面千里隔。機忘若僮僕，常與猨鳥劇。曬藥上小峰，庭深無日色。自忘歸鄉里，不見新舊戚。纍纍子孫墓，秋風吹古柏。
送李殷遊邊 劉駕  洞庭湖
十年夢相識，一覯俄遠別。征駕在我傍，草草意難說。君居洞庭日，詩句滿魏闕。如何萬里來，青桂看人折。行裝不及備，西去偶然訣。孟夏出都門，紅塵客衣熱。荒城見羊馬，野館具薇蕨。邊境漸無虞，旅宿常待月。西園置酒地，日夕簪裾列。壯志安可留，槐花樽前發。
出門 劉駕 
出門羨他人，奔走如得塗。翻思他人意，與我或不殊。以茲聊自安，默默行九衢。生計逐羸馬，每出似移居。客從我鄉來，但得鄰里書。田園幾換主，夢歸猶荷鋤。進猶希萬一，退復何所如。況今闢公道，安得不躊躇。
蘭昌宮 劉駕 
宮蘭非瑤草，安得春長在。迴首春又歸，翠華不能待。悲風生輦路，山川寂已晦。邊恨在行人，行人無盡歲。
送友人擢第東歸 劉駕 
同家楚天南，相識秦雲西。古來懸弧義，豈顧子與妻。攜手踐名場，正遇公道開。君榮我雖黜，感恩同所懷。有馬不復羸，有奴不復飢。灞岸秋草綠，却是還家時。青門一瓢空，分手去遲遲。期君轍未平，我車繼東歸。
秋夕 劉駕 
促織燈下吟，燈光冷於水。鄉魂坐中去，倚壁身如死。求名爲骨肉，骨肉萬餘里。富貴在何時，離別今如此。出門長歎息，月白西風起。
長門怨 劉駕 
御泉長繞鳳皇[樓]，只是恩波別處流。閑揲舞衣歸未得，夜來砧杵六宮秋。
苦寒行 劉駕 
嚴寒動八荒，刺刺無休時。陽烏不自暖，雪壓扶桑枝。歲暮寒益壯，青春安得歸。朔鴈到南海，越禽何處飛。誰言貧士歎，不爲身無衣。
琪樹下因吟六韻呈先達者 劉駕 
舉世愛嘉樹，此樹何人識。清秋遠山意，偶向亭際得。奇柯交若鬬，珍葉密如織。塵中尚青蔥，更想塵外色。所宜巢三鳥，影入瑤池碧。移根豈無時，一問紫煙客。
送人登第東歸 劉駕 
學古既到古，反求鑒者難。見詩未識君，疑生建安前。海畔豈無家，終難成故山。得失雖由命，世途多險艱。我皇追古風，文柄付大賢。此時如爲君，果在甲科間。晚達多早貴，舉世咸爲然。一夕顏却少，雖病心且安。所居似清明，冷竈起新煙。高情懶行樂，花盛僕馬前。歸程不淹留，指期到田園。香醪四鄰熟，霜橘千株繁。肯憶長安夜，論詩風雪寒。
塞下曲 劉駕 
勒兵遼水邊，風急卷旌旃。絕塞陰無草，平沙去盡天。下營看斗建，傳號信狼煙。聖代書青史，當時破虜年。
春夜二首 一 劉駕 
一別杜陵歸未期，祗憑魂夢接親知。近來欲睡兼難睡，夜夜夜深聞子規。
春夜二首 二 劉駕 
幾歲干戈阻路岐，憶山心切與心違。時難何處披衷抱，日日日斜空醉歸。
曉登迎春閣 劉駕 
未櫛凭欄眺錦城，煙籠萬井二江明。香風滿閣花滿樹，樹樹樹梢啼曉鶯。
送盧使君赴夔州 劉駕 
鐃管隨征斾，高秋上遠巴。白波連霧雨，青壁斷蒹葭。凭几雙瞳靜，登樓萬井斜。政成知俗變，當應畫輪車。
長洲懷古 劉滄 
野燒原空盡荻灰，吳王此地有樓臺。千年事往人何在，半夜月明潮自來。白鳥影從江樹沒，清猨聲入楚雲哀。停車日晚薦蘋藻，風靜寒塘花正開。
經煬帝行宮 劉滄 
此地曾經翠輦過，浮雲流水竟如何。香銷南國美人盡，怨入東風芳草多。殘柳宮前空露葉，夕陽川上浩煙波。行人遙起廣陵思，古渡月明聞棹歌。
春日遊嘉陵江 劉滄 
獨泛扁舟映綠楊，嘉陵江水色蒼蒼。行看芳草故鄉遠，坐對落花春日長。曲岸危檣移渡影，暮天栖鳥入山光。今來誰識東歸意，把酒閑吟思洛陽。
秋日山齋書懷 劉滄 
啓戶清風枕簟幽，蟲絲吹落挂簾鉤。蟬吟高樹雨初霽，人憶故鄉山正秋。浩渺蒹葭連夕照，蕭疎楊柳隔沙洲。空將方寸荷知己，身寄煙蘿恩未酬。
晚秋洛陽客舍 劉滄 
清洛平分兩岸沙，沙邊水色近人家。隋朝古陌銅駝柳，石氏荒原金谷花。庭葉霜濃悲遠客，宮城日晚度寒鵶。未成歸計關河阻，空望白雲鄉路賒。
深愁喜友人至 劉滄 
不避驅羸道路長，青山同喜惜年光。燈前話舊堦草夜，月下醉吟谿樹霜。落葉已經寒燒盡，衡門猶對古城荒。此身未遂歸休計，一半生涯寄岳陽。
秋日望西陽 劉滄  黄河
古木蒼苔墜幾層，行人一望旅情增。太行山下黃河水，銅雀臺西武帝陵。風入蒹葭秋色動，雨餘楊柳暮煙凝。野花似泣紅妝淚，寒露滿枝枝不勝。
鄴都懷古 劉滄 
昔時霸業何蕭索，古木唯多鳥雀聲。芳草自生宮殿處，牧童誰識帝王城。殘春楊柳長川迥，落日蒹葭遠水平。一望青山便惆悵，西陵無主月空明。
題龍門僧房 劉滄 
靜室遙臨伊水東，寂寥誰與此身同。禹門山色度寒磬，蕭寺竹聲來晚風。僧宿石龕殘雪在，鴈歸沙渚夕陽空。偶將心地問高士，坐指浮生一夢中。
秋夕山齋即事 劉滄 
衡門無事閉蒼苔，籬下蕭疎野菊開。半夜秋風江色動，滿山寒葉雨聲來。鴈飛關塞霜初落，書寄鄉閭人未迴。獨坐高窗此時節，一彈瑤瑟自成哀。
江行書事 劉滄 
遠渚蒹葭覆綠苔，姑蘇南望思裴徊。空江獨樹楚山背，暮雨一舟吳苑來。人度深秋風葉落，鳥飛殘照水煙開。寒潮欲上泛萍藻，寄薦三閭情自哀。
過鑄鼎原 劉滄 
黃帝修真萬國朝，鼎成龍駕上丹霄。天風乍起鶴聲遠，海霧漸深龍節遙。仙界日長青鳥度，御衣香散紫霞飄。唯留古跡寒原在，碧水蒼蒼空寂寥。
秋日寓懷 劉滄 
海上生涯一釣舟，偶因名利事淹留。旅塗誰見客青眼，故國幾多人白頭。霽色滿川明水驛，蟬聲落日隱城樓。如何未盡此行役，西入潼關雲木秋。
江城晚望 劉滄 
一望江城思有餘，遙分野逕入樵漁。青山經雨菊花盡，白鳥下灘蘆葉疎。靜聽潮聲寒木杪，遠看風色暮帆舒。秋期又涉潼關路，不得年年向此居。
宿蒼谿館 劉滄 
孤館門開對碧岑，竹窗燈下聽猨吟。巴山夜雨別離夢，秦塞舊山迢遰心。滿地莓苔生近水，幾株楊柳自成陰。空思知己隔雲嶺，鄉路獨歸春草深。
題王母廟 劉滄 
寂寥珠翠想遺聲，門掩煙微水殿清。拂曙紫霞生古壁，何年絳節下層城。鶴歸遼海春光晚，花落閑堦夕雨晴。武帝無名在仙籍，玉壇星月夜空明。
留別復本修古二上人 劉滄 
二遠相知是昔年，此身長寄禮香煙。綠蕪風晚水邊寺，清磬月高林下禪。臺殿虛窗山翠入，梧桐疎葉露光懸。西峰話別又須去，終日關山在馬前。
邊思 劉滄  黄河
漢將邊方背轆轤，受降城北是單于。黃河晚凍雪風急，野火遠燒山木枯。偷號甲兵衝塞色，銜枚戰馬踏寒蕪。蛾眉一沒空留怨，青塚月明啼夜烏。
登龍門敬善寺閣 劉滄 
獨步危梯入杳冥，天風瀟灑拂簷楹。禹門煙樹正春色，少室雲屏向晚晴。花落院深清禁閉，水分川闊綠蕪平。瑣窗朱檻同仙界，半夜緱山有鶴聲。
題王校書山齋 劉滄 
猨鳥無聲晝掩扉，寒原隔水到人稀。雲晴古木月初上，雪滿空庭鶴未歸。藥囿地連山色近，樵家路入樹煙微。栖遲慣得滄浪思，雲閣還應夢釣磯。
浙江晚渡懷古 劉滄 
蟬噪秋風滿古隄，荻花寒渡思萋萋。潮聲歸海鳥初下，草色連江人自迷。碧落晴分平楚外，青山晚出穆陵西。此來一見垂綸者，卻憶舊居明月溪。
及第後宴曲江 劉滄 
及第新春選勝遊，杏園初宴曲江頭。紫毫粉壁題仙籍，柳色簫聲拂御樓。霽景露光明遠岸，晚空山翠墜芳洲。歸時不省花間醉，綺陌香車似水流。
秋日山寺懷友人 劉滄 
蕭寺樓臺對夕陰，淡煙疎磬散空林。風生寒渚白蘋動，霜落秋山黃葉深。雲盡獨看晴塞鴈，月明遙聽遠村砧。相思不見又經歲，坐向松窗彈玉琴。
八月十五日夜玩月 劉滄 
中秋朗月靜天河，烏鵲南飛客恨多。寒色滿窗明枕簟，清光凝露拂煙蘿。桂枝斜漢流靈魄，蘋葉微風動細波。此夜空亭聞木落，蒹葭霜磧鴈初過。
晚春宿僧院 劉滄 
蕭寺春風正落花，淹留數宿惠休家。碧空雲盡磬聲遠，清夜月高窗影斜。白日閑吟爲道侶，青山遙指是生涯。微微一點寒燈在，鄉夢不成聞曙鵶。
懷汶陽兄弟 劉滄 
回看雲嶺思茫茫，幾處關河隔汶陽。書信經年鄉國遠，弟兄無力海田荒。天高霜月砧聲苦，風滿寒林木葉黃。終日路岐歸未得，秋來空羨鴈成行。
題天宮寺閣 劉滄 
丹闕侵霄壯復危，排空霞影動簷扉。城連伊水禹門近，煙隔上陽宮樹微。天歛暮雲殘雨歇，路穿春草一僧歸。此來閑望更何有，無限清風生客衣。
遊上方石窟寺 劉滄 
苔徑縈迴景漸分，翛然空界靜埃氛。一聲疎磬過寒水，半壁危樓隱白雲。雪下石龕僧在定，日西山木鳥成羣。幾來吟嘯立朱檻，風起天香處處聞。
懷江南友人 劉滄 
久絕音書隔塞塵，路岐誰與子相親。愁中獨坐秦城夜，別後幾經吳苑春。湘岸風來吹綠綺，海門潮上沒青蘋。空勞兩地望明月，多感斷蓬千里身。
題敬亭山廟 劉滄 
森森古木列巖隈，迥壓寒原霽色開。雲雨只從山上起，風雷多向廟中來。三江入海聲長在，雙鶴啼天影未迴。花落空庭春晝晚，石牀松殿滿青苔。
經麻姑山 劉滄 
麻姑此地鍊神丹，寂寞煙霞古竈殘。一自仙娥歸碧落，幾年春雨洗紅蘭。帆飛震澤秋江遠，雨過陵陽晚樹寒。山頂白雲千萬片，時聞鸞鶴下仙壇。
對殘春 劉滄 
楊花漠漠暗長隄，春盡人愁鳥又啼。鬢髪近來生處白，家園幾向夢中迷。霏微遠樹荒郊外，牢落空城夕照西。唯有年光堪自惜，不勝煙草日萋萋。
過滄浪峽 劉滄 
山疊雲重一徑幽，蒼苔古石瀨清流。出巖樹色見來靜，落澗泉聲長自秋。遠入虛明思白帝，寒生浩景想滄洲。如何地近東西路，馬足車輪不暫留。
經過建業 劉滄 
六代興衰曾此地，西風露泣白蘋花。煙波浩渺空亡國，楊柳蕭條有幾家。楚塞秋光晴入樹，浙江殘雨晚生霞。淒涼處處漁樵路，鳥去人歸山影斜。
贈道者 劉滄 
真趣淡然居物外，忘機多是隱天台。停燈深夜看仙籙，拂石高秋坐釣臺。賣藥故人湘水別，入簷栖鳥舊山來。無因朝市知名姓，地僻衡門對嶽開。
題馬太尉華山莊 劉滄 
別開池館背山陰，近得幽奇物外心。竹色拂雲連嶽寺，泉聲帶雨出谿林。一庭楊柳春光暖，三逕煙蘿晚翠深。自是功成閑劒履，西齋長臥對瑤琴。
秋日夜懷 劉滄 
砧杵寥寥秋色長，遶枝寒鵲客情傷。關山雲盡九秋月，門柳葉凋三徑霜。近日每思歸少室，故人遙憶隔瀟湘。如何節候變容髪，明鏡一看愁異常。
題巫山廟 劉滄 
十二嵐峯挂夕暉，廟門深閉霧煙微。天高木落楚人思，山迥月殘神女歸。觸石晴雲凝翠鬢，度江寒雨濕羅衣。嬋娟似恨襄王夢，猨呌斷岩秋蘚稀。
題吳宮苑 劉滄 
吳苑荒涼故國名，吳山月上照江明。殘春碧樹自留影，半夜子規何處聲。蘆葉長侵洲渚暗，蘋花開盡水煙平。經過此地千年恨，荏苒東風露色清。
旅館書懷 劉滄 
秋看庭樹換風煙，兄弟飄零寄海邊。客計倦行分陝路，家貧休種汶陽田。雲低遠塞鳴寒鴈，雨歇空山噪暮蟬。落葉蟲絲滿窗戶，秋堂獨坐思悠然。
贈天台隱者 劉滄 
靜者多依猨鳥叢，衡門野色四郊通。天開宿霧海生日，水泛落花山有風。迴望一巢懸木末，獨尋危石坐巖中。看書飲酒餘無事，自樂樵漁狎釣翁。
洛陽月夜書懷 劉滄 
疎柳高槐古巷通，月明西照上陽宮。一聲邊鴈塞門雪，幾處遠砧河漢風。獨榻閑眠移嶽影，寒窗幽思度煙空。孤吟此夕驚秋晚，落葉殘花樹色中。
江行夜泊 劉滄 
白浪連空極渺漫，孤舟此夜泊中灘。岳陽秋霽寺鐘遠，渡口月明漁火殘。綠綺韵高湘女怨，青葭色映水禽寒。鄉遙楚國生歸思，欲曙山光上木蘭。
贈顓頊山人 劉滄 
浩氣含真玉片輝，著書精義入玄微。洛陽紫陌幾曾醉，少室白雲時一歸。松雪月高唯鶴宿，煙嵐秋霽到人稀。知君濟世有長策，莫問滄浪隱釣磯。
長安冬夜書情 劉滄 
上國棲遲歲欲終，此情多寄寂寥中。鐘傳半夜旅人館，鵶呌一聲疎樹風。古巷月高山色靜，寒蕪霜落灞原空。今來唯問心期事，獨望青雲路未通。
經古行宮 劉滄 
玉輦西歸已至今，古原風景自沈沈。御溝流水長芳草，宮樹落花空夕陰。胡蝶翅翻殘露滴，子規聲盡野煙深。路人不記當年事，臺殿寂寥山影侵。
秋日登醴泉縣樓 劉滄 
閑上高樓時一望，綠蕪寒野靜中分。人行直路入秦樹，鴈截斜陽背塞雲。渭水自流汀島色，漢陵空長石苔紋。秋風高柳出危葉，獨聽蟬聲日欲曛。
春日旅遊 劉滄 
玄髪辭家事遠遊，春風歸鴈一聲愁。花開忽憶故山樹，月上自登臨水樓。浩浩晴原人獨去，依依春草水分流。秦川楚塞煙波隔，怨別路岐何日休。
送友人下第歸吳 劉滄 
共惜年華未立名，路岐終日軫羈情。青春半是往來盡，白髮多因離別生。楚岸帆開雲樹映，吳門月上水煙清。東歸自有故山約，花落石牀苔蘚平。
訪友人郊居 劉滄 
登原過水訪相如，竹塢莎庭似故居。空塞山當清晝晚，古槐人繼綠陰餘。休彈瑟韻傷離思，已有蟬聲報夏初。醉唱勞歌翻自歎，釣船漁浦夢難疎。
匡城尋薛閔秀才不遇 劉滄 
音容一別近三年，往事空思意浩然。匹馬東西何處客，孤城楊柳晚來蟬。路長草色秋山綠，川闊晴光遠水連。不見故人勞夢寐，獨吟風月過南燕。
與僧話舊 劉滄 
巾舃同時下翠微，舊遊因話事多違。南朝古寺幾僧在，西嶺空林唯鳥歸。莎徑晚煙凝竹塢，石池春色染苔衣。此時相見又相別，即是關河朔鴈飛。
寄遠 劉滄 
西園楊柳暗驚秋，寶瑟朱弦結遠愁。霜落鴈聲來紫塞，月明人夢在青樓。蕙心迢遰湘雲暮，蘭思縈迴楚水流。錦字織成添別恨，關河萬里路悠悠。
長安逢友人 劉滄 
上國相逢塵滿襟，傾杯一話昔年心。荒臺共望秋山立，古寺多同雪夜吟。風度重城宮漏盡，月明高柳禁煙深。終期白日青雲路，休感鬢毛霜雪侵。
下第東歸途中書事 劉滄 
峽路誰知倦此情，往來多是半年程。孤吟洛苑逢春盡，幾向秦城見月明。高柳斷煙侵嶽影，古隄斜日背灘聲。東歸海上有餘業，牢落田園荒草平。
經龍門廢寺 劉滄 
因思人事事無窮，幾度經過感此中。山色不移樓殿盡，石臺依舊水雲空。唯餘芳草滴春露，時有殘花落晚風。楊柳覆灘清瀨響，暮天沙鳥自西東。
下第後懷舊居 劉滄 
幾到青門未立名，芳時多負故鄉情。雨餘秦苑綠蕪合，春盡灞原白髮生。每見山泉長屬意，終期身事在歸耕。蘋花覆水曲谿暮，獨坐釣舟歌月明。
經無可舊居兼傷賈島 劉滄  长江
塵室寒窗我獨看，別來人事幾凋殘。晝空蕭寺一僧去，雪滿巴山孤客寒。落葉墮巢禽自出，蒼苔封砌竹成竿。碧雲迢遰長江遠，向夕苦吟歸思難。
贈隱者 劉滄 
何時止此幽棲處，獨掩衡門長綠苔。臨水靜聞靈鶴語，隔原時有至人來。五湖仙島幾年別，九轉藥爐深夜開。誰識無機養真性，醉眠松石枕空杯。
題書齋 劉滄 
一日不曾離此處，風吹疎牖夕雲晴。氣凌霜色劒光動，吟對雪華詩韻清。高木宿禽來遠嶽，古原殘雨隔重城。西齋瑤瑟自爲侶，門掩半春苔蘚生。
題秦女樓 劉滄 
珠翠香銷鴛瓦墮，神仙曾向此中遊。青樓月色桂花冷，碧落簫聲雲葉愁。杳杳蓬萊人不見，蒼蒼苔蘚路空留。一從鳳去千年後，迢遰岐山水石秋。
題桃源處士山居留寄 劉滄 
白雲深處葺茅廬，退隱衡門與俗疎。一洞曉煙留水上，滿庭春露落花初。閑看竹嶼吟新月，特酌山醪讀古書。窮達盡爲身外事，浩然元氣樂樵漁。
宿題天壇觀 劉滄 
沐髪清齋宿洞宮，桂花松韻滿巖風。紫霞曉色秋山霽，碧落寒光霜月空。華表鶴聲天外迥，蓬萊仙界海門通。冥心一悟虛無理，寂寞玄珠象罔中。
洛神怨 劉滄 
子建東歸恨思長，飄颻神女步池塘。雲鬟高動水宮影，珠翠乍搖沙露光。心寄碧沈空婉戀，夢殘春色自悠揚。停車綺陌傍楊柳，片月青樓落未央。
龍門留別道友 劉滄 
一顧恩深荷道安，獨垂雙淚下層巒。飛鳴北鴈塞雲暮，搖落西風關樹寒。春谷終期吹羽翼，萍身不定逐波瀾。裴徊偏起舊枝戀，半夜獨吟孤燭殘。
題四皓廟 劉滄 
石壁蒼苔翠靄濃，驅車商洛想遺踪。天高猨呌向山月，露下鶴聲來廟松。葉墮陰巖疎薜荔，池經秋雨老芙蓉。雪髯仙侶何深隱，千古寂寥雲水重。
望未央宮 劉滄 
西上秦原見未央，山嵐川色晚蒼蒼。雲樓欲動入清渭，鴛瓦如飛出綠楊。舞席歌塵空歲月，宮花春草滿池塘。香風吹落天人語，綵鳳五雲朝漢皇。
秋日過昭陵 劉滄 
寢廟徒悲劒與冠，翠華龍馭杳漫漫。原分山勢入空塞，地匝松陰出晚寒。上界鼎成雲縹緲，西陵舞罷淚闌干。那堪獨立斜陽裏，碧落秋光煙樹殘。
夏日登慈恩寺 劉滄 
金界時來一訪僧，天香飄翠瑣窗凝。碧池靜照寒松影，清晝深懸古殿燈。晚景風蟬催節候，高空雲鳥度軒層。塵機消盡話玄理，暮磬出林疎韻澄。
宿題金山寺 劉滄 
一點青山翠色危，雲岩不掩與星期。海門煙樹潮歸後，江面山樓月照時。獨鶴唳空秋露下，高僧入定夜猨知。蕭疎水木清鐘梵，顥氣寒光動石池。
送友人遊蜀 劉滄 
北去西遊春未半，蜀山雲雪入詩情。青蘿拂水花流影，翠靄隔巖猨有聲。日出空江分遠浪，鳥歸高木認孤城。心期萬里無勞倦，古石蒼苔峽路清。
題鄭中丞東溪 劉滄 
一境新開雉堞西，綠苔微徑露淒淒。高軒夜靜竹聲遠，曲岸春深楊柳低。山霽月明常此醉，草芳花暗省曾迷。即隨鳳詔歸清列，幾憶風花夢小溪。
代友人悼姬 劉滄 
羅帳香微冷錦裀，歌聲永絕想梁塵。蕭郎獨宿落花夜，謝女不歸明月春。青鳥罷傳相寄字，碧江無復採蓮人。滿庭芳草坐成恨，迢遰蓬萊入夢頻。
夏日登西林白上人樓 劉滄 
幾到西林清淨境，層臺高視有無間。寒光遠動天邊水，碧影出空煙外山。苔點落花微萼在，葉藏幽鳥碎聲閑。曠然多慊登樓意，永日重門深掩關。
江樓月夜聞笛 劉滄 
南浦蒹葭疎雨後，寂寥橫笛怨江樓。思飄明月浪花白，聲入碧雲楓葉秋。河漢夜闌孤鴈度，瀟湘水闊二妃愁。髪寒衣濕曲初罷，露色河光生釣舟。
送友人下第東歸 劉滄 
漠漠楊花灞岸飛，幾迴傾酒話東歸。九衢春盡生鄉夢，千里塵多滿客衣。流水雨餘芳草合，空山月晚白雲微。金門自有西來約，莫待螢光照竹扉。
從鄭郎中高州遊東潭 劉滄 
煙嵐晚入濕旌旗，高檻風清醉未歸。夾路野花迎馬首，出林山鳥向人飛。一谿寒水涵清淺，幾處晴雲度翠微。自是謝公心近得，登樓望月思依依。
罷華原尉上座主尚書 劉滄 
自憐生計事悠悠，浩渺滄浪一釣舟。千里夢歸清洛近，三年官罷杜陵秋。山連絕塞渾無色，水到平沙幾處流。白露黃花歲時晚，不堪霜鬢鏡前愁。
雨後遊南門寺 劉滄 
郭南山寺雨初晴，上界尋僧竹裏行。半壁樓臺秋月過，一川煙水夕陽平。苔封石室雲含潤，露滴松枝鶴有聲。木葉蕭蕭動歸思，西風畫角漢東城。
題古寺 劉滄 
古寺蕭條偶宿期，更深霜壓竹枝低。長天月影高窗過，疎樹寒鵶半夜啼。池水竭來龍已去，老松枯處鶴猶棲。傷心可惜從前事，寥落朱廊墮粉泥。
晚秋野望 劉滄 
秋盡郊原情自哀，菊花寂寞晚仍開。高風疎葉帶霜落，一鴈寒聲背水來。荒壘幾年經戰後，故山終日望書回。歸途休問從前事，獨唱勞歌醉數杯。
秋月望上陽宮 劉滄 
苔色輕塵鎖洞房，亂鴉羣鴿集殘陽。青山空出禁城日，黃葉自飛宮樹霜。御路幾年香輦去，天津終日水聲長。此時獨立意難盡，正值西風砧杵涼。
入關留別主人 劉滄 
此來多愧食魚心，東閣將辭強一吟。羸馬客程秋草合，晚蟬關樹古槐深。風生野渡河聲急，鴈過寒原嶽勢侵。對酒相看自無語，幾多離思入瑤琴。
留別山中友人 劉滄 
欲辭松月戀知音，去住多同羈鳥心。秋盡書窗驚白髮，晚衝霜葉下青岑。大河風急寒聲遠，高嶺雲開夕影深。別後寂寥無限意，野花門路草蟲吟。
春晚旅次有懷 劉滄 
晚出關河綠野平，依依雲樹動鄉情。殘春花盡黃鶯語，遠客愁多白髮生。野水亂流臨古驛，斷煙凝處近孤城。東西未遂歸田計，海上青山久廢耕。
與重幽上人話舊 劉滄 
雲飛天末水空流，省與師同別異州。庭樹蟬聲初入夏，石牀苔色幾經秋。燈微靜室生鄉思，月上嚴城話旅遊。自喜他年接巾舃，滄浪地近虎溪頭。
月夜聞鶴唳 劉滄 
碧落風微月正明，霜毛似怨有離情。莓苔石冷想孤立，楊柳葉疎聞轉清。空夜露殘驚墮羽，遼天秋晚憶歸程。鳳凰樓閣知猶戀，終逐煙霞上玉京。
過北邙山 劉滄 
散漫黃埃滿北原，折碑橫路碾苔痕。空山夜月來松影，荒塚春風變木根。漠漠兔絲羅古廟，翩翩丹旐過孤村。白楊落日悲風起，蕭索寒巢鳥獨奔。
咸陽懷古 劉滄 
經過此地無窮事，一望淒然感廢興。渭水故都秦二世，咸原秋草漢諸陵。天空絕塞聞邊鴈，葉盡孤村見夜燈。風景蒼蒼多少恨，寒山半出白雲層。
送友人罷舉赴薊門從事 劉滄 
人生行止在知己，遠佐諸侯重所依。綠綬便當身是貴，青霄休怨志相違。晚雲遼水疎殘雨，寒角邊城怨落暉。此去黃金臺上客，相思應羨鴈南歸。
看牓日 劉滄 
禁漏初停蘭省開，列仙名目上清來。飛鳴曉日鶯聲遠，變化春風鶴影回。廣陌萬人生喜色，曲江千樹發寒梅。青雲已是酬恩處，莫惜芳時醉酒杯。
送李休秀才歸嶺中 劉滄 
南泛孤舟景自饒，蒹葭汀浦晚蕭蕭。秋風漢水旅愁起，寒木楚山歸思遙。獨夜猨聲和落葉，晴江月色帶回潮。故園新過重陽節，黃菊滿籬應未凋。
寓居寄友人 劉滄 
雨餘虛館竹陰清，獨坐書窗軫旅情。芳草衡門無馬跡，古槐深巷有蟬聲。夕陽雲盡嵩峰出，遠岸煙消洛水平。今夜南原賞佳景，月高風定苦吟生。
經曲阜城 劉滄 
行經闕里自堪傷，曾歎東流逝水長。蘿蔓幾凋荒隴樹，莓苔多處古宮牆。三千弟子標青史，萬代先生號素王。蕭索風高洙泗上，秋山明月夜蒼蒼。
汶陽客舍 劉滄 
年光自感益蹉跎，岐路東西竟若何。窗外雨來山色近，海邊秋至鴈聲多。思鄉每讀登樓賦，對月空吟叩角歌。迢遰舊山伊水畔，破齋荒徑閉煙蘿。
留別崔澣秀才昆仲 劉滄 
汶陽離思水無窮，去住情深夢寐中。歲晚蟲鳴寒露草，日西蟬噪古槐風。川分遠岳秋光靜，雲盡遙天霽色空。對酒不能傷此別，尺書憑鴈往來通。
和友人憶洞庭舊居 劉滄  洞庭湖
客舍經時益苦吟，洞庭猶憶在前林。青山殘月有歸夢，碧落片雲生遠心。谿路煙開江月出，草堂門掩海濤深。因君話舊起愁思，隔水數聲何處砧。
晚歸山居 劉滄 
寥落霜空木葉稀，初行郊野思依依。秋深頻憶故鄉事，日暮獨尋荒徑歸。山影暗隨雲水動，鐘聲潛入遠煙微。娟娟唯有西林月，不惜清光照竹扉。
送元敘上人歸上黨 劉滄 
太行關路戰塵收，白日思鄉別沃州。薄暮焚香臨野燒，清晨漱齒涉寒流。谿邊殘壘空雲木，山上孤城對驛樓。此去寂寥尋舊跡，蒼苔滿徑竹齋秋。
湘口送友人 李頻  洞庭湖
中流欲暮見湘煙，葦岸無窮接楚田。去雁遠衝雲夢雪，離人獨上洞庭船。風波盡日依山轉，星漢通霄向水連。零落梅花過殘臘，故園歸醉及新年。
鄂州頭陀寺上方 李頻 
高寺上方無不見，天涯行客思迢迢。西江帆挂東風急，夏口城銜楚塞遙。沙渚漁歸多濕網，桑林蠶後盡空條。感時歎物尋僧話，惟向禪心得寂寥。
寄遠 李頻 
槐欲成陰分袂時，君期十日復金扉。槐今落葉已將盡，君向遠鄉猶未歸。化石早曾聞節婦，沈湘何必獨靈妃。須知此意同生死，不學他人空寄衣。
題張司馬別墅 李頻 
庭前樹盡手中栽，先後花分幾番開。巢鳥戀雛驚不起，野人思酒去還來。自拋官與青山近，誰訝身爲白髮催。門外尋常行樂處，重重履跡在莓苔。
長安即事 李頻 
長遇豪家不敢過，此身誰與取高科。故園久絕書來後，南國空看雁去多。中夜永懷聽疊漏，先秋歸夢涉層波。愁人白髮自生早，我獨少年能幾何。
漢上逢同年崔八 李頻 
去歲曾遊帝里春，杏花開過各離秦。偶先託質逢知己，獨未還家作旅人。世上路岐何繚繞，空中光景自逡巡。一回相見一回別，能得幾時年少身。
五月一日蒙替本官不得隨例入關感懷獻送相公 李頻 
五月傾朝謁紫宸，一朝無分在清塵。含香已去星郎位，衣錦惟思婺女隣。折獄也曾爲俗吏，勸農元本是耕人。知將何事酬公道，只養生靈似養身。
春閨怨 李頻 
紅妝女兒燈下羞，畫眉夫壻隴西頭。自怨愁容長照鏡，悔教征戍覓封侯。
送邊將 李頻 
防秋戎馬恐來奔，詔發將軍出雁門。遙領短兵登隴首，獨橫長劒向河源。悠揚落日黃雲動，蒼莽陰風白草翻。若縱干戈更深入，應聞收得到崑崙。
太和公主還宮 李頻 
天驕發使犯邊塵，漢將推功遂奪親。離亂應無初去貌，死生難有却回身。禁花半老曾攀樹，宮女多非舊識人。重上鳳樓追故事，幾多愁思向青春。
將赴黔州先寄本府中丞 李頻 
八月瞿塘到底翻，孤舟上得已銷魂。幕中職罷猶趨府，闕下官成未謝恩。丹嶂聳空無過鳥，青林覆水有垂猿。感知肺腑終難說，從此辭歸便掃門。
和友人下第北遊感懷 李頻 
聖代爲儒可致身，誰知又別五陵春。青門獨出空歸鳥，紫陌相逢盡醉人。江島去尋垂釣遠，塞山來見舉頭頻。且須共漉邊城酒，何必陶家有白綸。
樂遊原春望 李頻 
五陵佳氣晚氛氳，霸業雄圖勢自分。秦地山河連楚塞，漢家宮殿入青雲。未央樹色春中見，長樂鐘聲月下聞。無那楊華起愁思，滿天飄落雪紛紛。
黃雀行 李頻 
欲竊高倉集御河，翩翩疑渡畏秋波。朱宮晚樹侵鶯語，畫閣香簾奪燕窠。疎影暗棲寒露重，空城飢噪暮煙多。誰令不解高飛去，破宅荒庭有網羅。
長安寓居寄柏侍郎 李頻 
霜輕兩鬢欲相侵，愁緒無端不可尋。秦女紅妝空覓伴，郢郎白雪少知音。長亭古木春光老，太華青煙晚更深。獨向灞陵東北望，一封書寄萬重心。
春日思歸 李頻 
春情不斷若連環，一夕思歸鬢欲斑。壯志未酬三尺劒，故鄉空隔萬重山。音書斷絕干戈後，親友相逢夢寐間。却羨浮雲與飛鳥，因風吹去又吹還。
朔中即事 李頻 
關門南北雜戎夷，草木秋來即出師。落日風沙長暝早，窮冬雨雪轉春遲。山頭堠火孤明後，星外行人四絕時。自古邊功何不立，漢家中外自相疑。
感懷獻門下相公 李頻 
誰云郎選不由詩，上相憐才積有時。却是龍鍾到門晚，終非稽古致身遲。謀將郡印歸難遂，讀著家書坐欲癡。日望南宮看列宿，迢迢婺女與鄉比。
贈長城庾將軍 李頻 
初年三十拜將軍，近代英雄獨未聞。向國報恩心比石，辭天作鎮氣凌雲。逆風走馬貂裘卷，望塞懸弧雁陣分。定擁節麾從此去，安西大破犬戎羣。
浙東獻鄭大夫 李頻 
聖主東憂漲海濱，思移副相倚陶鈞。樓臺獨坐江山月，舟楫先行澤國春。遙想萬家開戶外，近聞羣盜竄諸鄰。幾時入去調元化，天下同爲堯舜人。
鏡湖夜泊有懷 李頻 
廣水遙隄利物功，因思太守惠無窮。自從版築興農隙，長與耕耘致歲豐。漲接星津流蕩漾，寬浮雲岫動虛空。想當戰國開時有，范蠡扁舟祗此中。
宣州獻從叔大夫 李頻 
清時選地任賢明，從此觀風輟尹京。日月天中辭洛邑，雲山江上領宣城。萬家閭井俱安寢，千里農桑竟起耕。聞說聖朝同漢代，已愁徵入拜公卿。
賀同年翰林從叔舍人知制誥 李頻 
仙禁何人躡近蹤，孔門先選得真龍。別居雲路拋三省，專掌天書在九重。五色毫揮成渙汗，百寮班下獨從容。芳年貴盛誰爲比，鬱鬱青青嶽頂松。
自黔中歸新安 李頻 
朝過春關辭北闕，暮參戎幕向南巴。却將仙桂東歸去，江月相隨直到家。
奉和鄭薰相公 李頻 
三四株松匝草亭，便成彭澤柳爲名。蓮峰隱去難辭闕，滻水朝回與出城。
及第後還家過峴嶺 李頻 
魏馱山前一朵花，嶺西更有幾千家。石斑魚鮓香衝鼻，淺水沙田飯遶牙。
過長江傷賈島 李頻  长江
忽從一宦遠流離，無罪無人子細知。到得長江聞杜宇，想君魂魄也相隨。
寄曹鄴 李頻  终南山
終南山是枕前雲，禁鼓無因曉夜聞。朝客秋來不朝日，曲江西岸去尋君。
客洛酬劉駕 李頻 
浮世總應相送老，共君偏更遠行多。此回不似前回別，聽盡離歌逐櫂歌。
題釣臺障子 李頻 
君家盡是我家山，嚴子前臺枕古灣。却把釣竿終不可，幾時入海得魚還。
游蜀回簡友人 李頻 
別來十二月，去到漏天邊。不是因逢閏，還應是隔年。
贈涇州王侍御 李頻 
一旦天書下紫微，三年旌斾隴雲飛。塞門無事春空到，邊草青青戰馬肥。
過嵩陰隱者 李頻 
當門看少室，倚杖復披衣。每日醒還醉，無人是與非。架書抽讀亂，庭果摘嘗稀。獨有江南客，思家未得歸。
留別山家 李頻 
閑門不易求，半月在林丘。已與山水別，難爲花木留。孤懷歸靜夜，遠會隔高秋。莫道無言去，冥心在重遊。
送人遊吳 李頻 
楚田開雪後，草色與君看。積水浮春氣，深山滯雨寒。毗陵孤月出，建業一鍾殘。爲把鄉書去，因收別淚難。
淮南送友人歸滄州 李頻 
風色忽西轉，坐爲千里分。高帆背楚落，寒日逆淮曛。斷燒緣喬木，盤鵰隱片雲。鄉關百戰地，歸去始休軍。
夏日題盩厔友人書齋 李頻 
脩竹齊高樹，書齋竹樹中。四時無夏氣，三伏有秋風。黑處巢幽鳥，陰來呌候蟲。牕西太白雪，萬仞在遙空。
尋山 李頻 
一逕入雙崖，初疑有幾家。行窮人不見，坐久日空斜。石上生靈草，泉中落異花。終須結茅屋，向此學餐霞。
送元遂上人歸錢唐 李頻 
白衣遊帝鄉，已得事空王。却返湖山寺，高禪水月房。雨中過嶽黑，秋後宿船涼。回顧秦人語，他生會別方。
貽友人喻坦之 李頻 
從容心自切，飲水勝銜杯。共在山中長，相隨闕下來。脩身空有道，取事各無媒。不信昇平代，終遺草澤才。
賦得長城斑竹杖 李頻 
秦興版築時，翦伐不知誰。異代餘根在，幽人得手持。細看生古意，閑倚動邊思。莫作鳩形並，空將鶴髪期。
送德清喻明府 李頻 
棹返霅溪雲，仍參舊使君。州傳多古跡，縣記是新文。水柵橫舟閉，湖田立木分。但如詩思苦，爲政即超羣。
送許壽下第歸東山 李頻 
吾君設禮闈，誰合學忘機。却是高人起，難爲下第歸。出關心縱野，避世事終稀。莫更今秋夕，相思望少微。
送陸肱尉江夏 李頻 
如何執簡去，便作挂帆期。澤國三春早，江天落日遲。縣人齊候處，洲鳥欲飛時。免褐方三十，青雲豈白髭。
漢上送人西歸 李頻 
幾作西歸夢，因爲愴別心。野銜天去盡，山夾漢來深。疊浪翻殘照，高帆引片陰。空留相贈句，畢我白頭吟。
蜀中逢友人 李頻 
自古有行役，誰人免別家。相歡猶陌上，一醉任天涯。積疊山藏蜀，潺湲水遶巴。他年復何處，共說海棠花。
寄范評事 李頻 
行坐不相遺，轅門載筆時。雅知難更遇，舊分合長思。夢即重尋熟，書常轉達遲。山齋終擬到，何日遂心期。
南遊過湘漢即事寄友人 李頻 
南去遠駈逐，三湘五月行。巴山雪水下，楚澤火雲生。向野聊中飯，乘涼探暮程。離懷不可說，已迫峽猿聲。
送許渾侍御赴潤州 李頻 
家山近石頭，遂意恣東遊。祖席離烏府，歸帆轉蜃樓。陰氛出海散，落月向潮流。別有爲霖日，孤雲未自由。
送友人下第歸越 李頻 
歸意隨流水，江湖共在東。山陰何處去，草際片帆通。雨色春愁裏，潮聲曉夢中。雖爲半年客，便是往來鴻。
送友人下第歸宛陵 李頻 
天涯長戀親，闕下獨傷春。擬住還求己，須歸不爲身。臨岐仍犯雪，挂席始離塵。共泣東風別，同爲滄海人。
秋夜對月寄鳯翔范書記 李頻 
月過秋霖後，光應夜夜清。一回相憶起，幾度獨吟行。河漢東西直，山川遠近明。寸心遙往處，新有雁來聲。
八月十五夜對月 李頻 
陰盛此宵中，多爲雨與風。坐無雲雨至，看與雪霜同。抱濕離遙海，傾寒向逈空。年年不可值，還似命難通。
送友人往太原 李頻 
離亭聊把酒，此路徹邊頭。草白雁來盡，時清人去遊。汾河流晉地，塞雪滿幷州。別後相思夜，空看北斗愁。
送裴御史赴湖南 李頻 
關門鳥道中，飛傳復乘驄。暮雪離秦甸，春雲入楚宮。平蕪天共闊，積水地多空。使府懸帆去，能消幾日風。
初離黔中泊江上 李頻 
去去把青桂，平生心不違。更蒙蓮府辟，兼脫布衣歸。霽岳明殘雪，清波漾落暉。無窮幽鳥戲，時向棹前飛。
黔中酬同院韋判官 李頻 
平生同所爲，相遇偶然遲。各著青袍後，無歸白社期。江流來絕域，府地管諸夷。聖代都無事，從公且賦詩。
和范秘書襄陽舊遊 李頻 
聽話揚帆興，初從峴首還。高吟入白浪，遙坐看青山。枯木猿啼爽，寒汀鶴步閑。秋來關去夢，幾夜度商顏。
自黔中東歸旅次淮上 李頻 
行旅本同愁，黔吳復阻脩。半年方中路，窮節到孤舟。夕靄垂陰野，晨光動積流。家山一夜夢，便是昔年遊。
送許棠及第歸宣州 李頻 
高科終自致，志業信如神。待得逢公道，由來合貴身。秋歸方覺好，舊夢始知真。更想青山宅，誰爲後主人。
長安書事寄所知 李頻 
帝里本無名，端居有道情。睡魂春夢斷，書興晚窗明。老擬歸何處，閑應過此生。江湖終一日，拜別便東行。
春日鄜州贈裴居言 李頻 
雖將身佐幕，出入似閑居。草色長相待，山情信不疎。燈前春睡足，酒後夜寒餘。筆硯時時近，終非署簿書。
送于生入蜀 李頻 
家吳聞入蜀，道路頗乖離。一第何多難，都城可少知。江山非久適，命數未終奇。況又將冤抱，經春杜魄隨。
送許棠歸涇縣作尉 李頻 
青桂復青袍，一歸榮一高。縣人齊下拜，邑宰共分曹。遶郭看秧插，尋街聽繭繅。封侯萬里者，燕頷乃徒勞。
友人話別 李頻 
論交雖不蚤，話別且相親。除却棲禪客，誰非南陌人。半生都返性，終老擬安貧。願入白雲社，高眠自致身。
山居 李頻 
欲出窮吾道，東西自未能。捲書唯對鶴，開畫獨留僧。落葉和雲掃，秋山共月登。何年石上水，夜夜滴高層。
寄范郎中 李頻 
蔾杖山中出，吟詩對范家。相知從海嶠，寄食向京華。名宦成何報，清眸未縱賒。臨邛夢來往，雨雪滿襃斜。
書懷 李頻 
宦途從不問，身事覺無差。華髪初生女，滄洲未有家。却閑思洞穴，終老曠桑麻。別訪棲禪侶，相期語劫沙。
越中行 李頻 
越國臨滄海，芳洲復暮晴。湖通諸浦白，日隱亂峰明。野宿多無定，閑遊免有情。天台聞不遠，終到石橋行。
明州江亭夜別段秀才 李頻 
離亭向水開，時候復蒸梅。霹靂燈燭滅，蒹葭風雨來。京關雖共語，海嶠不同回。莫爲蓴鱸美，天涯滯爾才。
臨岐留別相知 李頻 
百歲竟何事，一身長遠遊。行行將近老，處處不離愁。世路多相取，權門不自投。難爲此時別，欲別願人留。
秦原早望 李頻 
一忝鄉書薦，長安未得回。年光逐渭水，春色上秦臺。燕掠平蕪去，人衝細雨來。東風生故里，又過幾花開。
過四皓廟 李頻 
東西南北人，高跡自相親。天下已歸漢，山中猶避秦。龍樓曾作客，鶴氅不爲臣。獨有千年後，青青廟木春。
陝下懷歸 李頻 
故園何處在，零落五湖東。日暮無來客，天寒有去鴻。大河冰徹塞，高嶽雪連空。獨夜懸歸思，迢迢永漏中。
送徐處士歸江南 李頻 
行行野雪薄，寒氣日通春。故國又芳草，滄江終白身。遊歸花落滿，睡起鳥啼新。莫惜閑書札，西來問旅人。
鄜州留別王從事 李頻 
相識未十日，相知如十年。從來易離別，此去忽留連。路險行衝雨，山高度隔天。難終清夜坐，更聽說安邊。